Έκθεση σχετικά με την εφαρμογή στα κράτη μέλη της οδηγίας 82/501/ΕΟΚ του Συμβουλίου, της 24ης Ιουνίου 1982, περί του κινδύνου ατυχημάτων μεγάλης εκτάσεως τον οποίον περικλείουν ορισμένες βιομηχανικές δραστηριότητες για την περίοδο 1994-1996

(1999/C 291/01)

ΑΙΤΙΟΛΟΓΙΚΗ ΕΚΘΕΣΗ

Η οδηγία 82/501/ΕΟΚ του Συμβουλίου, της 24ης Ιουνίου 1982, περί του κινδύνου ατυχημάτων μεγάλης εκτάσεως τον οποίον περικλείουν ορισμένες βιομηχανικές δραστηριότητες(1) (κοινώς γνωστή ως οδηγία Seveso), αποσκοπεί στην πρόληψη μειζόνων ατυχημάτων που σχετίζονται με επικίνδυνες ουσίες και τον περιορισμό των επιπτώσεών τους για τον άνθρωπο και το περιβάλλον.

Σύμφωνα με την οδηγία οι βιομηχανικοί φορείς, τα κράτη μέλη και η Επιτροπή υποχρεούνται να λάβουν ορισμένα μέτρα.

Το άρθρο 18 της οδηγίας προβλέπει ότι, πέντε χρόνια μετά την κοινοποίησή της, η Επιτροπή υποχρεούται να διαβιβάσει στο Συμβούλιο και στο Ευρωπαϊκό Κοινοβούλιο έκθεση σχετικά με την εφαρμογή της η οποία εκπονείται βάσει των ανταλλασσόμενων πληροφοριών μεταξύ κρατών μελών και Επιτροπής.

Στις 18 Μαΐου 1988 η Επιτροπή κατέθεσε την πρώτη έκθεσή της(2) σχετικά με την εφαρμογή στα κράτη μέλη της οδηγίας Seveso.

Με την οδηγία 91/692/ΕΟΚ του Συμβουλίου(3) αντικαταστάθηκε εν συνεχεία το άρθρο 18 της οδηγίας 82/501/ΕΟΚ και καθιερώθηκε νέα απαίτηση βάσει της οποίας η Επιτροπή έχει την υποχρέωση να εκπονεί μία έκθεση ανά τριετία αρχίζοντας από την περίοδο 1994-1996.

Το παρόν έγγραφο αποτελεί την έκθεση για την περίοδο 1994-1996.

ΠΕΡΙΕΧΟΜΕΝΑ

>ΘΕΣΗ ΠΙΝΑΚΑ>

1. ΕΙΣΑΓΩΓΗ

Η παρούσα έκθεση αρχίζει με γενική επισκόπηση των κυρίων υποχρεώσεων που απορρέουν από την οδηγία Seveso και εν συνεχεία περιγράφει συνοπτικά τις τροποποιήσεις στην οδηγία αυτή. Περιλαμβάνει επίσης πληροφορίες σχετικά με τη νέα οδηγία (Seveso II) που αντικατέστησε την αρχική οδηγία Seveso από τις 3 Φεβρουαρίου 1999 (κεφάλαιο 2).

Το επόμενο τμήμα της έκθεσης καλύπτει τη μεταφορά των διατάξεων της οδηγίας Seveso και των τροπολογιών της σε εθνικές νομοθετικές, κανονιστικές και διοικητικές διατάξεις στα επιμέρους κράτη μέλη (κεφάλαιο 3).

Το κεφάλαιο 4 αρχίζει με τα ερωτηματολόγια που χρησιμοποιήθηκαν για την περίοδο 1994-1996 και εν συνεχεία κυλύπτει τις ειδικές καταστάσεις στα κράτη μέλη.

Τα επόμενα κεφάλαια καλύπτουν το έργο της επιτροπής των αρμοδίων αρχών (κεφάλαιο 5) και άλλες δραστηριότητες της Επιτροπής κατά την περίοδο 1994-1996, όπως η συλλογή δεδομένων σχετικά με ατυχήματα και η διάδοση πληροφοριών που εκτελέστηκαν από το γραφείο κινδύνων μειζόνων ατυχημάτων (ΓΚΜΑ), καθώς και δραστηριότητες όπως τα εργαστήρια, τα σεμινάρια και οι διασκέψεις (κεφάλαιο 6).

Η έκθεση ολοκληρώνεται με σύντομη σύνοψη (κεφάλαιο 7).

2. Η ΟΔΗΓΙΑ SEVESO

2.1. Γενική επισκόπηση των κυρίων υποχρεώσεων που απορρέουν από την οδηγία Seveso

Η οδηγία Seveso ισχύει για τις ήδη υφιστάμενες ή αναπτυσσόμενες βιομηχανικές δραστηριότητες, που είχαν αρχίσει πριν τις 8 Ιανουαρίου 1984 καθώς και τις νέες βιομηχανικές δραστηριότητες, που άρχισαν μετά τις 8 Ιανουαρίου 1984.

Η οδηγία καθορίζει δύο τύπους υποχρεώσεων:

- γενικές υποχρεώσεις σύμφωνα με τα άρθρα 3 και 4 σχετικά με τα μέτρα ασφάλειας και τα μέτρα πρόληψης μειζόνων ατυχημάτων σε βιομηχανικές εγκαταστάσεις των κατηγοριών που καλύπτουν τα παραρτήματα I και IV ή το παράρτημα II (πρώτη στήλη),

- ειδικές υποχρεώσεις όσον αφορά στις εγκαταστάσεις που καλύπτουν τα παραρτήματα I και III ή το παράρτημα II (δεύτερη στήλη).

Οι ειδικές υποχρεώσεις περιλαμβάνουν τα ακόλουθα τρία σημεία:

- κοινοποίηση -μέσω της έκθεσης ασφαλείας και του επιτόπιου σχεδίου έκτακτης ανάγκης- από τον κατασκευαστή στις αρμόδιες αρχές των πληροφοριών που αναφέρονται στο άρθρο 5 παράγραφος 1 της οδηγίας. Πρόκειται για πληροφορίες σχετικά με ουσίες, πληροφορίες για τις εγκαταστάσεις και πληροφορίες σχετικά με ενδεχόμενα ατυχήματα μεγάλης έκτασης,

- εκπόνηση γνώμης των αρμοδίων αρχών για την αντιμετώπιση εκτάκτων συμβάντων με ανάληψη εξωτερικών ανασχετικών δράσεων (άρθρο 7 παράγραφος 1), που αναφέρονται στο τμήμα 2 εν συνεχεία ως εξωτερικά σχέδια έκτακτης ανάγκης,

- την κοινοποίηση, στα άτομα που ενδέχεται να θιγούν από μείζον ατύχημα, πληροφοριών σχετικά με τα μέτρα ασφαλείας και οδηγιών σχετικά με το τί θα πρέπει να κάνουν σε περίπτωση ατυχήματος (άρθρο 8 παράγραφος 1).

Η οδηγία Seveso προβλέπει επίσης ότι οι αρμόδιες αρχές οφείλουν να εκτελούν επιθεωρήσεις ή να λαμβάνουν άλλα μέτρα ελέγχου ανάλογα με το είδος της δραστηριότητας (άρθρο 7 παράγραφος 2).

Σε περίπτωση μείζονος ατυχήματος, ο ασκών την εκμετάλλευση επιβάλλεται να ενημερώνει αμέσως τις αρμόδιες αρχές και να τους παρέχει κάθε δυνατή σχετική πληροφορία. Οι αρμόδιες αρχές με τη σειρά τους έχουν την υποχρέωση να ενημερώνουν την Επιτροπή και να αποστέλλουν έκθεση σχετικά με το ατύχημα. Η υποχρέωση αυτή αναφέρεται στα άρθρα 10 και 11 της οδηγίας.

2.2. Τροποποιήσεις της οδηγίας Seveso

2.2.1. Η οδηγία 87/216/ΕΟΚ του Συμβουλίου της 19ης Μαρτίου 1987(4)

Η πρώτη αυτή αναθεώρηση της οδηγίας Seveso περιοριζόταν στη διόρθωση και στη διευκρίνιση ορισμένων καταχωρίσεων και την ελάττωση των οριακών ποσοτήτων στα παραρτήματα I, II και III της εν λόγω οδηγίας. Ο στόχος ήταν να αποφευχθούν οι αποκλίνουσες ερμηνείες του πεδίου εφαρμογής της οδηγίας εξασφαλίζοντας τοιουτοτρόπως τη συνεκτικότερη και αποτελεσματικότερη εφαρμογή της εκ μέρους των κρατών μελών.

Η μείωση των οριακών ποσοτήτων στα παραρτήματα II και III θεωρήθηκε απαραίτητη προκειμένου να ενισχυθούν οι διατάξεις της οδηγίας σε ό,τι αφορά τις βιομηχανικές δραστηριότητες στις οποίες εμπλέκονται ιδιαζόντως επικίνδυνες ουσίες όπως οι ουσίες χλώριο, διχλωριούχο καρβονύλιο, ισοκυανικός μεθυλεστέρας.

Άλλες τροπολογίες αφορούσαν τη συμπερίληψη του υγρού οξυγόνου και του τριοξειδίου του θείου καθώς και τον πληρέστερο ορισμό ουσιών ή ομάδων ουσιών.

2.2.2. Η οδηγία 88/610/ΕΟΚ του Συμβουλίου της 24ης Νοεμβρίου 1988(5)

Μετά από την πυρκαγιά που ξέσπασε στους αποθηκετευτικούς χώρους της εταιρείας Sandoz στη Βασιλεία της Ελβετίας την 1η Νοεμβρίου 1986, πραγματοποιήθηκε η δεύτερη τροποποίηση της οδηγίας Seveso ώστε να καλυφθεί και η χωριστή αποθήκευση των επικινδύνων ουσιών.

Η τροπολογία αυτή είχε ως αποτέλεσμα να συμπεριληφθεί επίσης και ένας νέος κατάλογος επικινδύνων ουσιών (νέο παράρτημα II) και μια νέα κατηγορία ουσιών (οξειδωτικές ουσίες - τροπολογία του παραρτήματος IV, μεταξύ άλλων).

Επιπλέον οι πληροφορίες που προβλέπεται να κοινοποιηθούν στο κοινό σε περίπτωση ατυχήματος περιλήφθηκαν στο νέο παράρτημα VII της οδηγίας(6).

2.2.3. Η οδηγία 91/692/ΕΟΚ του Συμβουλίου της 23ης Δεκεμβρίου 1991(7)

Αυτή η οριζόντα οδηγία πλαίσιο σχετικά με την τυποποίηση και τον εξορθολογισμό των εκθέσεων που αφορούν την εφαρμογή ορισμένων οδηγιών για το περιβάλλον αντικατέστησε το άρθρο 18 της οδηγίας Seveso και καθιέρωσε νέα απαίτηση βάσει της οποίας η Επιτροπή εκπονεί ανά τριετία έκθεση, αρχής γενομένης από την περίοδο 1994-1996.

2.3. Η νέα οδηγία Seveso II

Στις 9 Δεκεμβρίου 1996 το Συμβούλιο ενέκρινε την οδηγία 96/82/ΕΚ για την αντιμετώπιση των κινδύνων μεγάλων ατυχημάτων σχετιζομένων με επικίνδυνες ουσίες(8) (οδηγία "Seveso II"). Μετά από τη δημοσίευσή της στην Επίσημη Εφημερίδα των Ευρωπαϊκών Κοινοτήτων, η οδηγία άρχισε να ισχύει στις 3 Φεβρουαρίου 1997.

Τα κράτη μέλη έχουν διορία δύο ετών προκειμένου να θέσουν σε ισχύ τις εθνικές, νομοθετικές, κανονιστικές και διοικητικές διατάξεις που είναι απαραίτητες ώστε να εξασφαλιστεί η συμμόρφωση προς την οδηγία (περίοδος μεταφοράς της οδηγίας). Το αργότερο στις 3 Φεβρουαρίου 1999 οι υποχρεώσεις της οδηγίας καθίστανται υποχρεωτικές για τη βιομηχανία καθώς και για τις δημόσιες αρχές των κρατών μελών που είναι αρμόδιες για την εφαρμογή και την εκτέλεση της οδηγίας.

Η οδηγία Seveso II αντικατέστησε την αρχική οδηγία Seveso. Αυτή η αναθεώρηση της αρχικής οδηγίας Seveso δεν είχε τη μορφή τροποποίησης της πρώτης οδηγίας αλλά αποτέλεσε νέα οδηγία επειδή είχαν μεσολαβήσει σημαντικότατες αλλαγές και είχαν εισαχθεί στο κείμενο αυτό νέες έννοιες. Τοιουτοτρόπως καλύφθηκε η αναθεώρηση και η διεύρυνση του πεδίου εφαρμογής, η καθιέρωση νέων απαιτήσεων σχετικά με τα συστήματα ασφαλούς διαχείρισης, ο προγραμματισμός αντιμετώπισης έκτακτης ανάγκης και ο χωροταξικός σχεδιασμός καθώς και η ενίσχυση των διατάξεων για τις επιθεωρήσεις που πρέπει να εκτελούν τα κράτη μέλη.

Μέχρι τον Απρίλιο 1999 κανένα κράτος μέλος δεν είχε ενημερώσει την Επιτροπή σχετικά με ληφθέντα μέτρα προσαρμογής για να συμμορφωθεί έτσι με τις διατάξεις της οδηγίας Seveso II. Αυτό σημαίνει ότι σήμερα όλα τα κράτη μέλη παραβιάζουν κιόλας την κοινοτική νομοθεσία. Έτσι η Επιτροπή θα λάβει σύντομα τα ενδεδειγμένα μέτρα σε συμφωνία με το άρθρο 226 της συνθήκης ΕΚ (βλέπε σημείο 3.1).

3. ΠΡΟΣΑΡΜΟΓΗ ΤΗΣ ΟΔΗΓΙΑΣ SEVESO ΚΑΙ ΤΩΝ ΤΡΟΠΟΠΟΙΗΣΕΩΝ ΤΗΣ ΣΤΑ ΚΡΑΤΗ ΜΕΛΗ

3.1. Εισαγωγή

Η Επιτροπή έχει δύο καθήκοντα όσον αφορά τον έλεγχο της εκτέλεσης της κοινοτικής νομοθεσίας στα κράτη μέλη:

- να ελέγχει την ορθή και πλήρη μεταφορά των εθνικών οδηγιών σε εθνικές, νομοθετικές, κανονιστικές και διοικητικές διατάξεις και

- να ελέγχει την εφαρμογή των εθνικών νομοθετικών, κανονιστικών και διοικητικών διατάξεων στα κράτη μέλη.

Δυνάμει του άρθρου 226 της συνθήκης, η Επιτροπή μπορεί να κινήσει διαδικασία για τις περιπτώσεις μη συμμόρφωσης κατά των κρατών μελών που δεν ανταποκρίνονται στις υποχρεώσεις τους. Η διαδικασία αυτή αρχίζει με προειδοποιητική επιστολή και ακολουθείται από αιτιολογημένη γνώμη ενώ το τελικό της στάδιο θα είναι η παραπομπή της υπόθεσης στο Δικαστήριο.

3.2. Η κατάσταση όσον αφορά τις προσφυγές και τις διαδικασίες παράβασης μέχρι τον Απρίλιο του 1999

Από την Επιτροπή εξετάζονται συνολικά πέντε προσφυγές ενώ οι παρακάτω δύο διαδικασίες παράβασης εκκρεμούν στο Δικαστήριο:

3.2.1. Ιταλία

Η Επιτροπή και η Ιταλία κατέληξαν στο Δικαστήριο το 1997. Η υπόθεση αυτή εξακολουθεί να εκκρεμεί. Αναμένεται ότι θα εκδοθεί σχετική απόφαση κατά το 1999.

Κατά την άποψη της Επιτροπής, η Ιταλία δεν κατόρθωσε να εγκρίνει όλα τα μέτρα που ορίζονται στο άρθρο 7 παράγραφος 1 τρίτο εδάφιο και στην παράγραφο 2 σχετικά με τις καταστάσεις που πρέπει να κοινοποιούνται δυνάμει των διατάξεων του άρθρου 5 της οδηγίας Seveso. Στην πράξη η Επιτροπή θεωρεί ότι η προπαρασκευή των σχεδίων αντιμετώπισης επειγόντων περιστατικών για δράσεις εκτός των εγκαταστάσεων και οι δραστηριότητες που αφορούν τον έλεγχο και τις επιθεωρήσεις είναι ανεπαρκείς. Ανάλογες δραστηριότητες εξακολουθούν να αναπτύσσονται και δεν έχουν ολοκληρωθεί ακόμη για μεγάλο τμήμα των βιομηχανικών δραστηριοτήτων για τις οποίες προβλέπεται κοινοποίηση λόγω καθυστερήσεων στην εφαρμογή της οδηγίας. Ιδιαίτερα ανεπαρκής κρίνεται ο αριθμός των σχεδίων έκτακτης ανάγκης που έχουν πλήρως συνταχθεί και των ουσιαστικά ελεγχόμενων μονάδων για τις οποίες προβλέπονται επιθεωρήσεις.

3.2.2. Ισπανία

Μια καταγγελία κατά της Ισπανίας, η οποία μεταξύ άλλων κάλυπτε και την ατμοσφαιρική και υδάτινη ρύπανση εξαιτίας βιομηχανικής εγκατάστασης, οδήγησε την Επιτροπή να διερευνήσει πλήρως την περίπτωση αυτή. Από τα ευρήματα η Επιτροπή αντιλήφθηκε ότι δεν υπήρχαν σχέδια αντιμετώπισης έκτακτων καταστάσεων σύμφωνα με το άρθρο 8 της οδηγίας Seveso για τη συγκεκριμένη βιομηχανική εγκατάσταση. Αυτή η βιομηχανική μονάδα είχε τεθεί σε λειτουργία στα τέλη της δεκαετίας του 60 και κατά την υποβολή της καταγγελίας στην Επιτροπή (1994) είχαν μεσολαβήσει ήδη οκτώ έτη από την εποχή κατά την οποία η Ισπανία προσχώρησε στην Κοινότητα. Η κατάσταση αυτή αποτελούσε παράβαση των διατάξεων τόσο της οδηγίας Seveso όσο και της νομοθεσίας που είχε θεσπίσει η Ισπανία, για τη μεταφορά της οδηγίας σε εθνικό δίκαιο.

Η Επιτροπή ανέλαβε δράση, κινώντας διαδικασία παράβασης σύμφωνα με το άρθρο 169 της συνθήκης ΕΚ κατά της Ισπανίας για την περίπτωση αυτή. Σύντομα μετά από αυτό, οι ισπανικές αρχές άρχισαν να καταρτίζουν εξωτερικό σχέδιο έκτακτης ανάγκης για τη συγκεκριμένη βιομηχανική εγκατάσταση. Στόχος της εν λόγω διαδικασίας παράβασης ήταν να αποδειχθεί ότι εξωτερικά σχέδια για την αντιμετώπιση έκτακτης ανάγκης θα πρέπει να εκπονούνται και να γνωστοποιούνται στο κοινό που ενδέχεται να υποστεί τις συνέπειες σοβαρού ατυχήματος σε βιομηχανική εγκατάσταση ώστε να γνωρίζει τί καλείται να πράξει σε ανάλογες περιπτώσεις.

4. Η ΕΦΑΡΜΟΓΗ ΣΤΗΝ ΠΡΑΞΗ

4.1. Τα ερωτηματολόγια

4.1.1. Τα ερωτηματολόγια για την περίοδο (1994-1996) που καλύπτει η έκθεση

Η διαδικασία που καθορίζει η οδηγία 91/692/ΕΟΚ του Συμβουλίου για τη διατύπωση και την επίσημη έγκριση ερωτηματολογίου δεν ολοκληρώθηκε με αποτέλεσμα τα ερωτηματολόγια να μην εγκριθούν επισήμως. Ωστόσο, η αρχή των αρμοδίων αρχών που είναι υπεύθυνες για την εφαρμογή της οδηγίας Seveso υιοθέτησαν μια τροποποιημένη μορφή, η οποία χρησιμοποιείται για την παραβολή των πληροφοριών από έκαστο κράτος μέλος ετησίως.

Τα κράτη μέλη ανέλαβαν να παρέχουν στην Επιτροπή πληροφορίες βάσει αυτής της τροποποιημένης μορφής για τα έτη 1994-1996. Τα ερωτηματολόγια που χρησιμοποιήθηκαν για το έτος 1994 και τα έτη 1995-1996 επισυνάπτονται στα παραρτήματα I και II.

4.1.2. Απαντήσεις στα ερωτηματολόγια για την περίοδο 1994-1996

Οι απαντήσεις των κρατών μελών συνοψίζονται και παρουσιάζονται σε τρεις ετήσιους πίνακες. Οι πίνακες αυτοί επισυνάπτονται στα παραρτήματα III έως V.

Σημείωση:

Τα κενά πεδία σημαίνουν απουσία απαντήσεων ή απαντήσεων που δεν ανταποκρίνονταν στην τεθείσα ερώτηση. Σε ανάλογες περιπτώσεις δίνονται περαιτέρω ερμηνείες και διατυπώνονται συμπληρωματικά σχόλια στα επιμέρους κεφάλαια που αφορούν το κράτος μέλος.

4.2. Η κατάσταση στα κράτη μέλη

Αυτό και το επόμενο τμήμα βασίζονται στις πληροφορίες που περιέχουν τα ερωτηματολόγια και καλύπτουν την περίοδο 1994-1996.

Οι πληροφορίες για έκαστο κράτος μέλος παρατίθενται με τους ακόλουθους τίτλους:

- Γενικές παρατηρήσεις (εφόσον κρίνονται απαραίτητες)

- Κύρια εθνική νομοθεσία

- Αρχές

- Αρμόδιες αρχές

- Εκτελεστικές αρχές (όπου αναφέρονται)

- Τόποι που καλύπτονται από το άρθρο 5

- Κατά τόπους δραστηριότητες

- Εκθέσεις ασφαλείας

- Εσωτερικά σχέδια έκτακτης ανάγκης

- Εξωτερικά σχέδια έκτακτης ανάγκης

- Επιθεωρήσεις

- Ενημέρωση του κοινού

- Κοινοποίηση των ατυχημάτων

- Παρατηρήσεις

4.2.1. Βέλγιο

Κύρια εθνική νομοθεσία

- Ομοσπονδιακό επίπεδο

- Βασιλικό διάταγμα της 1ης Φεβρουαρίου 1985 για την προσθήκη στον γενικό κανονισμό της προστασίας της εργασίας (RGPT) ενός κεφαλαίου: ειδικά μέτρα στις εκθέσεις ορισμένων βιομηχανικών δραστηριοτήτων(9).

- Νόμος της 21ης Ιανουαρίου 1987 για τους κινδύνους μειζόνων ατυχημάτων από ορισμένες βιομηχανικές δραστηριότητες(10).

- Περιφερειακό επίπεδο

Η οδηγία έχει ενταχθεί στα διάφορα συστήματα χορήγησης αδειών για χαρακτηρισμένες εγκαταστάσεις:

- Διάταγμα της 28ης Ιουνίου 1985 για την περιφέρεια της Φλάνδρας(11).

- Διατάγμα της 11ης Σεπτεμβρίου 1985 για την περιφέρεια της Βαλονίας(12).

- Διάταγμα της 30ής Ιουλίου 1992 για την περιφέρεια των Βρυξελλών(13).

Αρμόδιες αρχές

- Ομοσπονδιακό επίπεδο

- Ομοσπονδιακό Υπουργείο Αποκατάστασης και Εργασίας - Διοίκηση εργασιακής ασφάλειας - Διοικητικό τμήμα χημικών κινδύνων

- Ομοσπονδιακό Υπουργείο Εσωτερικών - Πολιτική άμυνα

- Ομοσπονδιακό Υπουργείο Δημόσιας Υγείας και Περιβάλλοντος

- Ομοσπονδιακό Υπουργείο Οικονομικών Υποθέσεων - Διοίκηση σε θέματα ποιότητας και ασφάλειας

- Περιφερειακό επίπεδο

- Υπουργείο της Φλαμανδικής Κοινότητας - Διοίκηση περιβάλλοντος, φύσης και σχεδιασμού χρήσης γης (AMINAL)

- Υπουργείο της Περιφέρειας της Βαλονίας - Γενική διεύθυνση φυσικών πόρων και περιβάλλοντος

- Υπουργείο της Περιφέρειας των Βρυξελλών

Τόποι που καλύπτονται από το άρθρο 5

Στο Βέλγιο, 85 τοποθεσίες καλύπτονταν από το άρθρο 5 στα τέλη του 1996, κατά τη διάρκεια της εξεταζόμενης περιόδου ο μέγιστος αριθμός τοποθεσιών ανήλθε σε 86 κατά το 1995. Στο σύνολο των καλυπτόμενων τοποθεσιών 20 τοποθεσίες περιλήφθηκαν στο πεδίο εφαρμογής κατά τη δεύτερη τροποποίηση της οδηγίας Seveso (οδηγία 88/610/ΕΟΚ).

Οι κατά τόπους δραστηριότητες

266 δραστηριότητες αναφέρεται ότι εκτελέστηκαν σε τοποθεσίες Seveso εκ των οποίων 45 καλύφθηκαν βάσει των διατάξεων της οδηγίας 88/610/ΕΟΚ.

Τα εν λόγω αριθμητικά δεδομένα αναφέρονται σε "εγκαταστάσεις" και δεδομένου ότι σε ορισμένες περιπτώσεις μια δραστηριότητα καλύπτει περισσότερες από μία εγκαταστάσεις, υπολογίζεται ότι ο αριθμός των δραστηριοτήτων είναι περίπου κατά 20 % μικρότερος.

Εκθέσεις για την ασφάλεια

Υποβλήθηκαν 162 εκθέσεις ασφαλείας στις αρμόδιες αρχές. Αναμένεται ότι οι εκθέσεις θα ανέλθουν συνολικά σε 165.

Εσωτερικά σχέδια έκτακτης ανάγκης

Όλες οι εκθέσεις ασφαλείας περιλαμβάνουν εσωτερικά σχέδια αντιμετώπισης έκτακτης ανάγκης, κατά συνέπεια ο αναμενόμενος συνολικός αριθμός (ανεξάρτητα με το αν έχουν ήδη υποβληθεί ή όχι) ανέρχεται σε 165.

Εξωτερικά σχέδια έκτακτης ανάγκης

Υφίστανται 46 εξωτερικά σχέδια αντιμετώπισης έκτακτης ανάγκης.

Επιθεωρήσεις

Ο αριθμός των εκθέσεων ασφαλείας που θεωρήθηκαν ικανοποιητικές αυξήθηκε κατά τη διάρκεια της εξετασθείσας περιόδου από 68 σε 152. Ο αριθμός των τοποθεσιών για τις οποίες ίσχυσαν επίσημες απαιτήσεις ή αναλήφθηκε νομοθετική δράση εκ μέρους των αρμόδιων αρχών συνεπεία της εξέτασης των εκθέσεων ασφαλείας αυξήθηκε από 18 το 1994 σε 51 κατά το 1996. Οι εκθέσεις ασφαλείας εξετάζονται αποκλειστικά και μόνο από υπαλλήλους της διοίκησης.

Όλες οι τοποθεσίες υπόκεινται σε επιθεωρήσεις.

Ενημέρωση του κοινού

Δεν διατίθενται δεδομένα σχετικά με τον αριθμό των τοποθεσιών για τις οποίες παρασχέθηκαν πληροφορίες στο κοινό. Ωστόσο η γενική ενημέρωση του κοινού εξασφαλίστηκε για 61 τοποθεσίες εκ μέρους της υπηρεσίας προστασίας των πολιτών του Υπουργείου Εσωτερικών.

Κοινοποίηση ατυχημάτων

Τέσσερα μείζονα ατυχήματα κοινοποιήθηκαν στην Επιτροπή κατά τη διάρκεια της περιόδου αυτής· τα εν λόγω ατυχήματα περιελήφθηκαν στη βάση δεδομένων του συστήματος αναφοράς μειζόνων ατυχημάτων (ΣΑΜΑ).

Παρατηρήσεις

Η οδηγία Seveso εφαρμόστηκε από τις αρμόδιες αρχές με αποτελεσματικό τρόπο.

4.2.2. Δανία

Κύρια εθνική νομοθεσία

- Διάταγμα αριθ. 520 του Υπουργείου Περιβάλλοντος της 5ης Ιουλίου 1990 για την αποτίμηση της ασφάλειας σε σχέση με τις επικίνδυνες δραστηριότητες.

- Διάταγμα αριθ. 867 του Υπουργείου Εργασίας της 13ης Οκτωβρίου 1994 σχετικά με την απόδοση της εργασίας.

- Προπαρασκευαστική πράξη της Δανίας αριθ. 1054 της 23ης Δεκεμβρίου 1992.

- Νόμος αριθ. 567 της 1ης Σεπτεμβρίου 1986 σχετικά με τη διοίκηση της δικαιοσύνης.

Αρμόδιες αρχές

- Υπουργείο Περιβάλλοντος, οργανισμός περιβαλλοντικής προστασίας της Δανίας.

- Υπουργείο Εργασίας, υπηρεσία περιβάλλοντος εργασίας της Δανίας.

- Υπουργείο Δικαιοσύνης.

- Υπουργείο Εσωτερικών, υπηρεσία διαχείρισης εκτάκτων καταστάσεων.

Εκτελεστικές αρχές

- Υπηρεσία περιβαλλοντικής προστασίας της Δανίας.

- Κομητειακά συμβούλια.

- Δημοτικές υπηρεσίες σωστικών μέσων και επαγρύπνησης, υπηρεσία διαχείρισης εκτάκτων καταστάσεων.

- Υπηρεσία εργασιακού περιβάλλοντος της Δανίας.

- Αστυνομία.

Τόποι που καλύπτονται από το άρθρο 5

Ο αριθμός των τοποθεσιών που καλύπτονται από το άρθρο 5 στη Δανία μειώθηκε από 24 στα τέλη του 1994 σε 21 στα τέλη του 1996. Η οδηγία 88/610/ΕΟΚ καλύπτει τέσσερις εξ αυτών.

Οι κατά τόπους δραστηριότητες

Στις εν λόγω 21 τοποθεσίες αναπτύσσονταν περί τα τέλη του 1996 27 δραστηριότητες, τέσσερις εκ των οποίων κυλύπτονται από την οδηγία 88/610/ΕΟΚ.

Εκθέσεις ασφαλείας

Οι αρμόδιες αρχές της Δανίας έλαβαν συνολικά 41 εκθέσεις ασφαλείας και δεν αναμένονται άλλες.

Εσωτερικά σχέδια έκτακτης ανάγκης

22 εκθέσεις ασφαλείας περιέχουν εσωτερικά σχέδια αντιμετώπισης έκτακτης ανάγκης.

Εξωτερικά σχέδια έκτακτης ανάγκης

Υφίστανται 21 εξωτερικά σχέδια αντιμετώπισης έκτακτης ανάγκης.

Επιθεωρήσεις

Έως τα τέλη του 1996 εξετάσθηκαν 31 εκθέσεις ασφαλείας εκ μέρους των αρμοδίων αρχών και κρίθηκαν επαρκείς προκειμένου να αναληφθούν εν συνεχεία οι δέουσες διοικητικές δράσεις για να εξασφαλιστεί η συμμόρφωση προς τις υποχρεώσεις που καθορίζει το άρθρο 7. Ο αριθμός των περιπτώσεων στις οποίες διατυπώθηκαν επίσημες απαιτήσεις και αναλήφθηκαν νομικές δράσεις εκ μέρους των αρμοδίων αρχών, κατόπιν εξέτασης των εκθέσεων ασφαλείας ως προς τις απαιτήσεις του άρθρου 7 παράγραφος 1, ποικίλει μεταξύ 18 και 21 ανά έτος.

Ανεξάρτητοι εξωτερικοί εμπειρογνώμονες εξέτασαν 8 εκθέσεις ασφαλείας.

Στη Δανία όλες οι τοποθεσίες υπέστησαν επιθεωρήσεις σύμφωνα με το άρθρο 7 παράγραφος 2.

Ενημέρωση του κοινού

Το κοινό ενημερώθηκε για 13 τοποθεσίες σύμφωνα με το άρθρο 8.

Κοινοποίηση ατυχημάτων

Δεν κοινοποιήθηκαν ατυχήματα κατά την περίοδο αυτή. Ωστόσο, ένα ατύχημα συνέβη κατά την εξεταζόμενη περίοδο και πιο συγκεκριμένα στις 24 Αυγούστου 1996. Το ατύχημα αυτό κοινοποιήθηκε εν συνεχεία.

Παρατηρήσεις

Η εφαρμογή της οδηγίας Seveso έχει βελτιωθεί ουσιαστικά κατά τη διάρκεια της εξεταζόμενης περιόδου, ιδίως σε ό,τι αφορά την εκπόνηση των εκθέσεων ασφαλείας εκ μέρους των κατασκευαστών και τη συνεργασία μεταξύ των αρμοδίων αρχών σε κεντρικό και τοπικό επίπεδο σχετικά με την ικανοποίηση των υποχρεώσεων που απορρέουν από την οδηγία.

Ο αριθμός των τοποθεσιών που καλύπτονται από την οδηγία μειώθηκε κατά την περίοδο αυτή κυρίως λόγω της απαγόρευσης της χρήσης του πεντοξειδίου του αρσενικού για τον εμποτισμό της ξυλείας, και της μειωμένης χρήσης της υγρής αμμωνίας ως λιπάσματος καθώς και του υγραερίου θέρμανσης (LPG).

4.2.3. Γερμανία

Γενικές παρατηρήσεις

Η πράξη για την εφαρμογή της οδηγίας του Seveso στη Γερμανία, η λεγόμενη "Störfall-Verordnung" δεν αναφέρεται σε τοποθεσίες αλλά σε εγκαταστάσεις. Ως εκ τούτου όλες οι απαντήσεις που εδόθησαν στα ερωτηματολόγια για την περίοδο 1994-1996 αναφέρονται σε "εγκαταστάσεις". Για τις εγκαταστάσεις που καλύπτονται από την πράξη "Störfall-Verordnung" απαιτείται ειδική άδεια πριν την κατασκευή ή/και την επιχειρησιακή τους λειτουργία. Στο πλαίσιο της διαδικασίας για τη χορήγηση άδειας εξετάζονται οι εκθέσεις ασφάλειας και στις περιπτώσεις που κρίνεται απαραίτητο επιβάλλονται επίσημες απαιτήσεις ή αναλαμβάνεται νομική δράση εκ μέρους των αρμοδίων αρχών. Οι εκθέσεις ασφάλειας συνιστούν επίσης ένα πολύ σημαντικό όργανο περαιτέρω επιθεώρησης και εξέτασης των μειζόνων μεταβολών στις ως άνω εγκαταστάσεις.

Τα δεδομένα όσον αφορά τα εσωτερικά και εξωτερικά σχέδια έκτακτης ανάγκης δεν έχουν συλλεγεί χωριστά μέχρι σήμερα. Κατά συνέπεια είναι αδύνατον να δοθούν απαντήσεις στις αντίστοιχες ερωτήσεις. Ωστόσο, για όλες τις εγκαταστάσεις που καλύπτονται από το άρθρο 5 προβλέπεται εσωτερικό σχέδιο έκτακτης ανάγκης το οποίο εκπονείται κατόπιν διαβουλεύσεων με τις αρμόδιες αρχές. Επί του παρόντος στη Γερμανία προπαρασκευάζεται νέο σύστημα παραβολής δεδομένων σύμφωνα με την οδηγία Seveso II. Όλα τα δεδομένα που παρατίθενται εν συνεχεία αναφέρονται στο 1996.

Κύρια εθνική νομοθεσία

- Bundes-Immissionsschutzgesetz - BImSchG(ομοσπονδιακός νόμος για τον έλεγχο των εκπομπών).

- Störfall-Verordnung (διάταγμα για τα επικίνδυνα συμβάντα).

- 1., 2. και 3. Störfall-Verwaltungsvorschrift (πρώτη, δεύτερη και τρίτη γενική διοικητική διάταξη σχετικά με το διάταγμα περί επικινδύνων συμβάντων).

Αρμόδιες αρχές

- Ομοσπονδιακές αρχές

- Ομοσπονδιακό Υπουργείο Περιβάλλοντος, Διατήρησης της Φύσης και Πυρηνικής Ασφάλειας.

- Ομοσπονδιακό Υπουργείο Εργασίας και Κοινωνικών Υποθέσεων.

- Ομοσπονδιακό Υπουργείο Εσωτερικών.

- Αρχές των ομόσπονδων κρατών

- Διάφορα υπουργεία και τοπικές αρχές.

Τόποι που καλύπτονται από το άρθρο 5

Στη Γερμανία υφίστανται 1828 εγκαταστάσεις που καλύπτονται από το άρθρο 5. Δεν διατίθενται δεδομένα για τον αριθμό των τοποθεσιών όπως διευκρινίστηκε ανωτέρω. 338 εγκαταστάσεις ήταν νεόδμητες ή υπέστησαν μείζονος σημασίας μεταβολές. Δεν διατίθενται χωριστά δεδομένα για τις ήδη υφιστάμενες εγκαταστάσεις που πρόσφατα καλύφθηκαν από την οδηγία 88/610/ΕΟΚ [ερώτηση 1 γ].

Οι κατά τόπους δραστηριότητες

Ο αριθμός των δραστηριοτήτων ισούται προς τον αριθμό των εγκαταστάσεων. Αναπτύχθηκαν 1828 δραστηριότητες στις εγκαταστάσεις αυτές, 338 εκ των οποίων ήταν νεόδμητες ή υπέστησαν μείζονες αλλαγές. Δεν διατίθενται χωριστά δεδομένα για τις δραστηριότητες που αναφέρονται σε ήδη υφιστάμενες εγκαταστάσεις που καλύφθηκαν πρόσφατα από την οδηγία 88/610/ΕΟΚ [ερώτηση 2 γ].

Εκθέσεις ασφαλείας

Έχουν ήδη υποβληθεί 1909 εκθέσεις ασφαλείας στις αρμόδιες αρχές και δεν αναμένονται άλλες.

Εσωτερικά σχέδια έκτακτης ανάγκης

Δεν διατίθενται δεδομένα για τα εσωτερικά σχέδια αντιμετώπισης έκτακτης ανάγκης δεδομένου ότι ανάλογα δεδομένα δεν έχουν συλλεγεί χωριστά όπως διευκρινίστηκε ανωτέρω [ερώτηση 4 α].

Εξωτερικά σχέδια έκτακτης ανάγκης

Δεν διατίθενται δεδομένα για τα εξωτερικά σχέδια αντιμετώπισης έκτακτης ανάγκης δεδομένου ότι ανάλογα δεδομένα δεν έχουν μέχρι σήμερα συλλεγεί, όπως διευκρινίστηκε ανωτέρω [ερώτηση 6 α].

Επιθεωρήσεις

Εξετάσθηκαν 1582 εκθέσεις ασφαλείας και θεωρήθηκαν ικανοποιητικές. Ο αριθμός των επιθεωρήσεων σύμφωνα με το άρθρο 7 παράγραφος 2 επί του παρόντος είναι άγνωστος [ερώτηση 6 β]. Δεν διατίθενται χωριστές πληροφορίες για τις επίσημες απαιτήσεις ή την αναληφθείσα νομική δράση εκ μέρους των αρμοδίων αρχών συνεπεία της εξέτασης των εκθέσεων ασφαλείας σχετικά με τις υποχρεώσεις βάσει του άρθρου 7 παράγραφος 1 (ερώτηση 5). Δεν διατίθενται επίσης δεδομένα όσον αφορά στην εξέταση των εκθέσεων ασφαλείας από ανεξάρτητους εξωτερικούς εμπειρογνώμονες [ερώτηση 7 α].

Ενημέρωση του κοινού

Το κοινό ενημερώθηκε σε 1612 περιπτώσεις.

Κοινοποίηση ατυχημάτων

Κοινοποιήθηκαν στην τράπεζα δεδομένων ΣΑΜΑ 20 μείζονα ατυχήματα που έλαβαν χώρα κατά την περίοδο αυτή.

Παρατηρήσεις

Κατά την εξεταζόμενη περίοδο, δεν παρατηρήθηκαν βασικές μεταβολές σε ό,τι αφορά την πολιτική ελέγχου σοβαρών ατυχημάτων στη Γερμανία. Ο αριθμός των εγκαταστάσεων, που εμπίπτουν στο πεδίο εφαρμογής του διατάγματος για τα επικίνδυνα συμβάντα έχει σταθεροποιηθεί τώρα που έχει πλέον σχεδόν ολοκληρωθεί η διαδικασία ενοποίησης της Γερμανίας και η αντίστοιχη αναδιοργάνωση της βιομηχανίας. Έχει τώρα εξασφαλιστεί η ποσοτική και ποιοτική ικανοποίηση των απαιτήσεων που απορρέουν από την οδηγία Seveso. Επιπλέον οι κανονιστικές διατάξεις στη Γερμανία συχνά είναι αυστηρότερες από την οδηγία.

Η Γερμανία έχει προσαρμόσει τη νομοθεσία της προς την οδηγία Seveso σε αρκετά σημεία μετά από μια διαδικασία παράβασης που κίνησε η Επιτροπή. Η εν λόγω διαδικασία παραπέμφθηκε στο Ευρωπαϊκο Δικαστήριο ως υπόθεση C-192/97. Η Επιτροπή τώρα έχει παραιτηθεί της προσφυγής της.

4.2.4. Ελλάδα

Κύρια εθνική νομοθεσία

- Νόμος πλαίσιο 1650/1986 για το περιβάλλον.

- Νόμος 1568/1985 για την υγεία και την ασφάλεια.

- Κοινή υπουργική απόφαση 18187/272 της 24ης Φεβρουαρίου 1988 (μεταφορά της οδηγίας 82/501/ΕΟΚ καθώς και της πρώτης τροποποίησής της στην ελληνική νομοθεσία).

- Κοινή υπουργική απόφαση 77119/4607 της 19ης Ιουλίου 1993 (μεταφορά της δεύτερης τροποποίησης της οδηγίας 82/501/ΕΟΚ και ορισμένες τροποποιήσεις).

Αρμόδιες αρχές

- Υπουργείο Περιβάλλοντος, Χωροταξίας και Δημοσίων Έργων (κύρια αρχή για την Ελλάδα).

- Γενική διοίκηση πυροσβεστικού σώματος, διεύθυνση πυρασφαλείας.

- Υπουργείο Βιομηχανίας.

- Υπουργείο Υγείας.

- Υπουργείο Εργασίας.

Εκτελεστικές αρχές

- Υπουργείο Εσωτερικών.

- Υπουργείο Γεωργίας.

- Υπουργείο Μεταφορών και Επικοινωνιών.

- Υπουργείο Εμπορικής Ναυτιλίας.

- Τοπικές αρχές (νομαρχίες).

Τόποι που καλύπτονται από το άρθρο 5

Υφίστανται 52 τοποθεσίες οι οποίες καλύπτονται από το άρθρο 5, εκ των οποίων πέντε νεόδμητες.

Οι κατά τόπους δραστηριότητες

Στις ως άνω τοποθεσίες εκτελούνται 54 δραστηριότητες, εκ των οποίων πέντε νέες.

Εκθέσεις ασφαλείας

Έχουν ήδη υποβληθεί 52 εκθέσεις ασφαλείας και δεν αναμένονται άλλες.

Εσωτερικά σχέδια έκτακτης ανάγκης

35 εκθέσεις ασφαλείας περιλαμβάνουν εσωτερικά σχέδια αντιμετώπισης έκτακτης ανάγκης.

Εξωτερικά σχέδια έκτακτης ανάγκης

Δύο τοποθεσίες διαθέτουν εξωτερικά σχέδια αντιμετώπισης έκτακτης ανάγκης.

Επιθεωρήσεις

Έχουν εξετασθεί 47 εκθέσεις ασφαλείας εκ μέρους ανεξαρτήτων εξωτερικών εμπειρογνωμόνων 17 τοποθεσίες εξετάσθηκαν από τις αρμόδιες αρχές και θεωρήθηκαν επαρκείς σε ό,τι αφορά τη δοθείσα διοικητική συνέχεια προκειμένου να εξασφαλιστεί η ικανοποίηση των υποχρεώσεων του άρθρου 7. Ο αριθμός των περιπτώσεων επισήμων αιτήσεων ή ανάληψης δράσης εκ μέρους των αρχών κατόπιν της εξέτασης της έκθεσης ασφαλείας σε ό,τι αφορά τις υποχρεώσεις δυνάμει του άρθρου 7 παράγραφος 1 ανήλθαν από 7 κατά το 1994 σε 22 κατά το 1996.

Ενημέρωση του κοινού

Μια τοποθεσία εξέδωσε πληροφορίες για την ενημέρωση του κοινού.

Κοινοποίηση ατυχημάτων

Δεν παρατηρήθηκαν μείζονα ατυχήματα κατά την εξεταζόμενη περίοδο.

Παρατηρήσεις

Κατά την εξεταζόμενη περίοδο δεν παρατηρήθηκαν ουσιαστικές αλλαγές σε ό,τι αφορά την μέχρι τότε εφαρμοζόμενη πολιτική ελέγχου σοβαρών ατυχημάτων στην Ελλάδα.

4.2.5. Ισπανία

Γενικές παρατηρήσεις

Οι απαντήσεις που δόθηκαν εκ μέρους της γενικής διεύθυνσης πολιτικής προστασίας σε ό,τι αφορά την έκθεση του 1994 σχετίζονταν με το 75 % των βιομηχανικών δραστηριοτήτων που καλύπτονται από την οδηγία Seveso και ως εκ τούτου οι πληροφορίες αυτές θα πρέπει να θεωρηθούν προσωρινές. Οι πληροφορίες που εδόθησαν για το 1995 και το 1996 αφορούσαν το 92 % των βιομηχανικών δραστηριοτήτων.

Όλες οι διευκρινίσεις που παρέχονται στην έκθεση αφορούν τα δεδομένα που συγκεντρώθηκαν κατά το 1996.

Κύρια εθνική νομοθεσία

Εθνική νομοθεσία

- Βασιλικό διάταγμα 886/1988, της 15ης Ιουλίου 1988 για την πρόληψη μειζόνων ατυχημάτων από συγκεκριμένες βιομηχανικές δραστηριότητες(14).

- Βασιλικό διάταγμα 952/1990, της 29ης Ιουνίου 1990, βάσει του οποίου τροποποιούνται τα παραρτήματα και ολοκληρώνονται οι διατάξεις του βασιλικού διατάγματος 886/1988, της 15ης Ιουλίου 1988, σχετικά με την πρόληψη μειζόνων ατυχημάτων από συγκεκριμένες βιομηχανικές δραστηριότητες(15).

- Απόφαση, της 30ής Ιανουαρίου 1991, της υπογραμματείας, βάσει της οποίας δημοσιεύεται η συμφωνία του Συμβουλίου των Υπουργών για την έγκριση της βασικής οδηγίας επεξεργασίας και εναρμόνισης των ειδικών σχεδίων για τον χημικό τομέα(16).

Νομοθεσία των αυτονόμων κοινοτήτων

Στην Ισπανία υφίστανται 19 αρμόδιες αρχές στις αυτόνομες κοινότητες, με καταστατικές εξουσίες για τις αντίστοιχες γεωγραφικές περιφέρειες. Οι κοινότητες αυτές καλούνται να καθιερώσουν ειδικές κανονιστικές διατάξεις για την εφαρμογή της εθνικής νομοθεσίας. Έκαστη των κοινοτήτων αυτών θέσπισε χωριστό διάταγμα ορίζοντας τον αρμόδιο διοικητικό φορέα που επιφορτίζεται με την συμμόρφωση προς τις υποχρεώσεις που απορρέουν από την οδηγία.

Αρμόδιες αρχές

Εθνική αρμόδια αρχή

- Γενική διεύθυνση πολιτικής προστασίας - Υπουργείο Εσωτερικών, σε συντονισμό με την εθνική υπηρεσία βιομηχανίας, περιβάλλοντος και εργασίας από κοινού με τις εθνικές υπηρεσίες πολιτικής προστασίας έκαστης επαρχίας.

Αυτόνομες κοινότητες

- Εν γένει η εφαρμογή της οδηγίας συντονίζεται από το τμήμα που είναι επιφορτισμένο με τα καθήκοντα της πολιτικής προστασίας για κάθε κοινότητα στη γεωγραφική της επικράτεια από κοινού με άλλα περιφερειακά τμήματα όπως της βιομηχανίας, του περιβάλλοντος, της εργασίας κ.λπ.

Τοπικές αρχές

Οι επιμέρους δήμοι καλούνται να αναπτύξουν τα δικά τους εξωτερικά σχέδια έκτακτης ανάγκης σύμφωνα προς τις κατευθυντήριες γραμμές που διατυπώνουν οι αυτόνομες κοινότητες.

Τόποι που καλύπτονται από το άρθρο 5

Περί τα τέλη του 1996, 158 βιομηχανικές τοποθεσίες στην Ισπανία καλύπτονταν από το άρθρο 5, μολονότι η έκθεση του 1996 ανέφερε μόνο 147 εξ αυτών. Δέκα εξ αυτών ήταν νεόδμητες εγκαταστάσεις και 19 καλύφθηκαν πρόσφατα από την οδηγία 88/610/ΕΟΚ.

Οι κατά τόπους δραστηριότητες

Στις τοποθεσίες αυτές, εκτελούνται 156 δραστηριότητες, 15 εκ των οποίων είναι νέες και 19 καλύφθηκαν πρόσφατα από την οδηγία 88/610/ΕΟΚ. Περίπου 30 % είναι χωριστές αποθήκες LPG (υγραερίου).

Εκθέσεις ασφαλείας

Οι αρμόδιες αρχές έχουν ήδη λάβει 150 εκθέσεις ασφαλείας, ενώ αναμένονται ακόμη άλλες δέκα. Ο λόγος για τον οποίο ο αριθμός των εκθέσεων ασφαλείας είναι μεγαλύτερος από τον αριθμό των καλυπτόμενων βιομηχανικών τόπων είναι ότι ορισμένοι βιομηχανικοί τόποι που καλύπτονται μόνο από τα άρθρα 3 και 4 έχουν υποβάλει εκθέσεις ασφαλείας εθελοντικά στις αρμόδιες αρχές προκειμένου να συμπεριληφθούν στον προγραμματισμό για την αντιμετώπιση εξωτερικών εκτάκτων καταστάσεων.

Εσωτερικά σχέδια έκτακτης ανάγκης

150 εκθέσεις ασφαλείας περιλαμβάνουν εσωτερικά σχέδια αντιμετώπισης έκτακτης ανάγκης.

Εξωτερικά σχέδια έκτακτης ανάγκης

Υφίστανται 113 εξωτερικά σχέδια αντιμετώπισης έκτακτης ανάγκης στις συγκεκριμένες τοποθεσίες.

Επιθεωρήσεις

Εξετάσθηκαν 133 εκθέσεις ασφαλείας εκ μέρους των αρμοδίων αρχών και θεωρήθηκαν ικανοποιητικές, με αποτέλεσμα τη διατύπωση επισήμων απαιτήσεων ή την ανάληψη δράσης εκ μέρους των αρμοδίων αρχών σε 50 περιπτώσεις. 76 τοποθεσίες αποτέλεσαν αντικείμενο επιθεωρήσεων σύμφωνα με το άρθρο 7 παράγραφος 2. Εξετάσθηκαν 93 εκθέσεις ασφαλείας εκ μέρους εξωτερικών ανεξαρτήτων εμπειρογνωμόνων.

Ενημέρωση του κοινού

Διατέθηκαν πληροφορίες για την ενημέρωση του κοινού σε 24 περιπτώσεις.

Κοινοποίηση ατυχημάτων

Στην Επιτροπή κοινοποιήθηκαν τέσσερα μείζονα ατυχήματα που συνέβησαν την εξεταζόμενη περίοδο. Όλα εξ αυτών αφορούσαν το 1996. Όλες οι τοποθεσίες διέθεταν εσωτερικό σχέδιο έκτακτης ανάγκης και για δύο τοποθεσίες που καλύπτονταν από το άρθρο 5 ενεργοποιήθηκαν τα εξωτερικά σχέδια έκτακτης ανάγκης κατά τη διάρκεια των ατυχημάτων.

Παρατηρήσεις

Στην Ισπανία το ερωτηματολόγιο απευθύνθηκε σε 19 περιφερειακές αυτόνομες κοινότητες και είναι σημαντικό να τονισθεί ότι σε πολλές περιπτώσεις ορισμένες από τις ερωτήσεις δεν έγιναν καλώς κατανοητές. Ως εκ τούτου, τα δεδομένα για το 1994 εκ μέρους των αυτονόμων κοινοτήτων κάλυψαν μόλις το 75 % του συνολικού αριθμού των τοποθεσιών ενώ το αντίστοιχο ποσοστό για τα έτη 1995 και 1996 ανήλθε σε 92 % των τοποθεσιών.

4.2.6. Γαλλία

Κύρια εθνική νομοθεσία

- Νόμος της 19ης Ιουλίου 1976 για τις χαρακτηρισμένες εγκαταστάσεις όσον αφορά στην προστασία του περιβάλλοντος.

- Νόμος της 22ας Ιουλίου 1987 για την πρόληψη των μειζόνων κινδύνων.

Αρμόδιες αρχές

Το Υπουργείο Περιβάλλοντος είναι υπεύθυνο για τη νομοθεσία που σχετίζεται με τις χαρακτηρισμένες εγκαταστάσεις.

Ο νομάρχης είναι υπεύθυνος για την έκδοση αδειών. Οι επιθεωρητές ταξινομημένων εγκαταστάσεων στο DRIRE συνδράμουν το νομάρχη σε τεχνικό επίπεδο.

Τόποι που καλύπτονται από το άρθρο 5

Κατά το 1996, 392 τοποθεσίες καλύφθηκαν από το άρθρο 5 της οδηγίας Seveso, 13 εκ των οποίων αφορούσαν νεόδμητες εγκαταστάσεις και 85 εκ των οποίων ήδη υφιστάμενες μεν εγκαταστάσεις που καλύφθηκαν όμως μόλις μετά την έναρξη ισχύος της οδηγίας 88/610/ΕΟΚ.

Οι κατά τόπους δραστηριότητες

698 δραστηριότητες εκτελέσθηκαν το 1996 στους τόπους που καλύπτει η ερώτηση 1 α), 18 (1994), 17 (1995) και 27 (1996) εκ των οποίων αφορούσαν νεόδμητες εγκαταστάσεις και 16 εκ των οποίων καλύφθηκαν πρόσφατα από την οδηγία 88/610/ΕΟΚ.

Εκθέσεις ασφαλείας

Υποβλήθηκαν 720 εκθέσεις ασφαλείας στις αρμόδιες αρχές και δεν αναμένονται άλλες. Όλες οι εκθέσεις ασφαλείας εξετάσθηκαν από τις επιθεωρήσεις.

Εσωτερικά σχέδια έκτακτης ανάγκης

370 εκθέσεις ασφαλείας περιλαμβάνουν σχέδιο για εσωτερικές έκτακτες καταστάσεις ή αναφέρονται σε ανάλογο σχέδιο.

Εξωτερικά σχέδια έκτακτης ανάγκης

227 τοποθεσίες διαθέτουν σχέδιο για εξωτερικές έκτακτες καταστάσεις.

Επιθεωρήσεις

Δεν διατίθενται δεδομένα σχετικά με τις επιθεωρήσεις που προβλέπει το άρθρο 7 παράγραφος 2 ή σχετικά με τις ενέργειες στις οποίες προέβησαν οι αρμόδιες αρχές σύμφωνα με το νόμο.

Για όλες τις εγκαταστάσεις που καλύπτονται από τον νόμο της 16ης Ιουλίου 1976 (63000 εγκαταστάσεις που λειτουργούν βάσει αδείας) κατά μέσο όρο πραγματοποιήθηκαν 17000 επιθεωρήσεις ετησίως.

Ενημέρωση του κοινού

Το κοινό ενημερώθηκε σύμφωνα με το άρθρο 8 της οδηγίας Seveso σε 252 περιπτώσεις.

Κοινοποίηση ατυχημάτων

15 ατυχήματα συνέβησαν το 1994, 9 το 1995 και 14 το 1996. Επιπλέον μια σχεδόν παράλειψη επέτρεψε να αποκομισθούν χρήσιμα συμπεράσματα για την πρόληψη των ατυχημάτων.

Παρατηρήσεις

63000 εγκαταστάσεις καλύφθηκαν από το νόμο της 16ης Ιουλίου 1996 και για τη λειτουργία τους απαιτείται άδεια. Η αίτηση για τη χορήγηση άδειας περιλαμβάνει υποχρεωτικά μελέτη επιπτώσεων και κινδύνων. Οι μελέτες αυτές είναι καθοριστικής σημασίας για την υλοποίηση της πρόληψης των μειζόνων ατυχημάτων σε ό,τι αφορά τη μείωση των κινδύνων στην πηγή τους, την αντιμετώπιση έκτακτης ανάγκης, το χωροταξικό έλεγχο και την ενημέρωση του κοινού.

4.2.7. Ιρλανδία

Κύρια εθνική νομοθεσία

- Κανονισμοί των Ευρωπαϊκών Κοινοτήτων (κίνδυνοι μειζόνων ατυχημάτων από ορισμένες βιομηχανικές δραστηριότητες), 1986(17).

- Κανονισμοί των Ευρωπαϊκών Κοινοτήτων (κίνδυνοι μειζόνων ατυχημάτων από ορισμένες βιομηχανικές δραστηριότητες) (τροποποίηση), 1989(18).

- Κανονισμοί των Ευρωπαϊκών Κοινοτήτων (κίνδυνοι μειζόνων ατυχημάτων από ορισμένες βιομηχανικές δραστηριότητες) (τροποποίηση), 1992(19).

Αρχές

- Κεντρική αρμόδια αρχή:

- Εθνική αρχή για την επαγγελματική ασφάλεια και υγεία.

- Τοπικές αρμόδιες αρχές:

- Garda Síochána (αστυνομία).

- Τοπικές αρχές.

- Περιφερειακά υγειονομικά συμβούλια.

Τόποι που καλύπτονται από το άρθρο 5

Στην Ιρλανδία κυλύπτονται 20 τοποθεσίες από το άρθρο 5 της οδηγίας κατά τα τέλη του 1996, δύο εξ αυτών υπόκεινται στις διατάξεις του άρθρου 5 από το 1996 λόγω της ολοένα αυξανόμενης απογραφής επικινδύνων ουσιών σε αυτές.

Οι κατά τόπους δραστηριότητες

Η Ιρλανδία εφαρμόζει την οδηγία Seveso σε επίπεδο μονάδας αντί σε επίπεδο επιμέρους βιομηχανικών δραστηριοτήτων με αποτέλεσμα να μην διατίθενται δεδομένα σε ό,τι αφορά τις βιομηχανικές δραστηριότητες.

Εκθέσεις ασφαλείας

Υποβλήθηκαν 19 εκθέσεις ασφαλείας στις αρμόδιες αρχές από τις 20 που αναμένονταν.

Εσωτερικά σχέδια έκτακτης ανάγκης

Οι 19 εκθέσεις ασφαλείας περιλάμβαναν σχέδια για εσωτερικά έκτακτα περιστατικά.

Εξωτερικά σχέδια έκτακτης ανάγκης

14 τοποθεσίες διαθέτουν κοινό σχέδιο για εξωτερικά έκτακτα περιστατικά που έχει εκπονηθεί από τις αρμόδιες τοπικές αρχές.

Επιθεωρήσεις

Η εξέταση των εκθέσεων ασφαλείας εκ μέρους των κεντρικών αρμόδιων αρχών απέδειξε ότι 17 εκθέσεις ασφαλείας επαρκούσαν για να δοθεί η δέουσα διοικητική συνέχεια ώστε να εξασφαλιστεί η εκπλήρωση των υποχρεώσεων του άρθρου 7. Όλες οι εκθέσεις ασφαλείας εξετάσθηκαν από την αρμόδια αρχή. Ο αριθμός των περιπτώσεων στις οποίες αναλήφθηκε κατά το νόμο δράση ή διατυπώθηκαν επίσημες αιτήσεις εκ μέρους των αρμοδίων αρχών συνεπεία της εξέτασης των εκθέσεων ασφαλείας σε ό,τι αφορά τις υποχρεώσεις βάσει του άρθρου 7 παράγραφος 1 μειώθηκε από 6 το 1994 σε 3 κατά το 1996. Για κάθε χρόνο της εξεταζόμενης περιόδου, όλες οι τοποθεσίες αποτέλεσαν αντικείμενο επιθεωρήσεων που αναφέρονται στο άρθρο 7 παράγραφος 2 εκ μέρους επιθεωρητών της αρμόδιας αρχής.

Ενημέρωση του κοινού

Οι 14 τοποθεσίες για τις οποίες απαιτείτο εξωτερικό σχέδιο έκτακτης ανάγκης ενημέρωσαν σχετικά το κοινό.

Κοινοποίηση ατυχημάτων

Δεν συνέβησαν μείζονα ατυχήματα κατά την εξεταζόμενη περίοδο.

Παρατηρήσεις

Η κεντρική αρμόδια αρχή ήταν, εν γένει, ικανοποιημένη με το βαθμό συμμόρφωσης προς την οδηγία Seveso και προς την εκτελεστική νομοθεσία κατά την εξεταζόμενη περίοδο. Ωστόσο, η ολοένα μεγαλύτερη σημασία που αποδόθηκε κατά την ως άνω περίοδο στην προστασία του περιβάλλοντος είχε ως αποτέλεσμα να εισαχθούν τεχνολογίες όπως τα συστήματα κεντρικής συγκράτησης των καυσαερίων, δημιουργώντας νέους κινδύνους στις τοποθεσίες, με αποτέλεσμα να υπάρχει ενδεχόμενο ουσιαστικής αύξησης του επιπέδου του κινδύνου και κατά συνέπεια να αποτελούν μια επιπλέον εστία της προσοχής της αρμόδιας αρχής.

4.2.8. Ιταλία

Κύρια εθνική νομοθεσία

- Διάταγμα του προέδρου της Δημοκρατίας, της 17ης Μαΐου 1998, αριθ. 175 για την εκτέλεση της οδηγίας 82/501/ΕΟΚ σχετικά με τους κινδύνους από ατυχήματα που σχετίζονται με συγκεκριμένες βιομηχανικές δραστηριότητες.

- Διάταγμα του προέδρου του Υπουργικού Συμβουλίου, της 31ης Μαρτίου 1989, σχετικά με την εφαρμογή του άρθρου 12 του προεδρικού διατάγματος 175/88.

- Διάταγμα του Υπουργείου Περιβάλλοντος, της 20ής Μαΐου 1991, σχετικά με τροποποιήσεις και προσθήκες στο προεδρικό διάταγμα της 17ης Μαΐου 1988 με αριθ. 175, κατ' εφαρμογήν της οδηγίας 86/610/ΕΟΚ η οποία τροποποιεί την οδηγία 82/501/ΕΟΚ σχετικά με κινδύνους από ατυχήματα που σχετίζονται με συγκεκριμένες βιομηχανικές δραστηριότητες.

- Νομοθετικά διατάγματα που δεν μετατράπηκαν σε νόμους: ΝΜΔ της 10ης Ιουνίου 1994 αριθ. 13, της 10ης Μαρτίου 1994 αριθ. 278, της 8ης Ιουλίου 1994 αριθ. 437, της 7ης Σεπτεμβρίου 1994 αριθ. 529, της 7ης Νοεμβρίου 1994 αριθ. 618, της 7ης Ιουνίου 1995 αριθ. 2, της 9ης Μαρτίου 1995 αριθ. 65, της 10ης Μαΐου 1995 αριθ. 160, της 7ης Ιουλίου 1995 αριθ. 271, της 7ης Σεπτεμβρίου 1995 αριθ. 371, της 8ης Νοεμβρίου 1996 αριθ. 5, της 8ης Μαρτίου 1996 αριθ. 111, της 3ης Μαΐου 1996 αριθ. 245, της 8ης Ιουλίου 1996 αριθ. 351 της 6ης Σεπτεμβρίου 1996 αριθ. 461.

Αρμόδιες αρχές

- Υπουργείο Περιβάλλοντος, υπηρεσία ατμοσφαιρικής ρύπανσης, ηχητικών οχλήσεων και επικινδύνων βιομηχανιών.

- Υπουργείο Βιομηχανίας, γενική διεύθυνση ενεργειακών πηγών.

- Υπουργείο Εσωτερικών, γενική διεύθυνση πολιτικής προστασίας και υπηρεσιών πυρασφαλείας.

Τόποι που καλύπτονται από το άρθρο 5

Κατά το 1994, 418 τοποθεσίες καλύφθηκαν από το άρθρο 5, 30 εξ αυτών ήταν νεόδμητες και 70 καλύφθηκαν πρόσφατα μετά από την έναρξη ισχύος της οδηγίας 88/610/ΕΟΚ. Ο αριθμός των τοποθεσιών αυξήθηκε σε 430 κατά το 1996.

Οι κατά τόπους δραστηριότητες

Κατά το 1994 εκτελέστηκαν 1080 δραστηριότητες στις ως άνω τοποθεσίες, 45 εκ των οποίων αφορούσαν νεόδμητες εγκαταστάσεις και 150 εκ των οποίων καλύφθηκαν πρόσφατα μετά την έναρξη ισχύος της οδηγίας 88/610/ΕΟΚ. Ο αριθμός των δραστηριοτήτων μειώθηκε ελαφρά σε 1068 κατά το 1996.

Εκθέσεις ασφαλείας

Οι αρμόδιες αρχές έχουν ήδη λάβει 430 εκθέσεις ασφαλείας και δεν αναμένουν άλλες.

Εσωτερικά σχέδια έκτακτης ανάγκης

Όλες οι εκθέσεις ασφαλείας περιλαμβάνουν εσωτερικά σχέδια αντιμετώπισης έκτακτης ανάγκης.

Εξωτερικά σχέδια έκτακτης ανάγκης

190 επί του συνόλου των 430 τοποθεσιών διαθέτουν σχέδια για εξωτερικά έκτακτα περιστατικά.

Επιθεωρήσεις

Κατά το 1994, 40 τοποθεσίες υπέστησαν επιθεωρήσεις όπως αναφέρεται σύμφωνα με το άρθρο 7 παράγραφος 2. Ο αριθμός αυτός αυξήθηκε σε 179 επιθεωρήσεις κατά το 1996. Δεν εξετάσθηκαν εκθέσεις ασφαλείας εκ μέρους εξωτερικών ανεξαρτήτων εμπειρογνωμόνων. Δεν διατίθενται δεδομένα σχετικά με τον αριθμό των εκθέσεων ασφαλείας που εξετάσθηκαν από τις αρμόδιες αρχές και κρίθηκαν επαρκείς για να δοθεί η δέουσα διοικητική συνέχεια προκειμένου να εξασφαλιστεί η ικανοποίηση των υποχρεώσεων που αναφέρονται στο άρθρο 7.

Ενημέρωση του κοινού

319 τοποθεσίες ενημέρωσαν το κοινό σύμφωνα με το άρθρο 8.

Κοινοποίηση ατυχημάτων

Κατά το 1994 συνέβη ένα ατύχημα, κανένα κατά το 1995 και τέσσερα κατά το 1996 με αποτέλεσμα να έχουν σημειωθεί πέντε ατυχήματα εντός της τριετίας.

Παρατηρήσεις

Παρατηρήθηκαν προβλήματα κατά την εφαρμογή του προεδρικού διατάγματος 175/88 το οποίο μεταφέρει την οδηγία Seveso στην εθνική νομοθεσία. Ως εκ τούτου, η αρμοδιότητα για την αξιολόγηση της έκθεσης ασφαλείας αποκεντρώθηκε σε τοπικό επίπεδο εξασφαλίζοντας τοιουτοτρόπως ότι οι εργασίες εκτελούνται κατά τον καλύτερο δυνατό τρόπο.

4.2.9. Λουξεμβούργο

Κύρια εθνική νομοθεσία

Νόμος της 17ης Ιουνίου 1994 για την εργασιακή υγεία και ασφάλεια(20).

Νόμος της 17ης Ιουνίου 1994 για την εργασιακή υγεία και τις υπηρεσίες πρόνοιας στην εργασία(21).

Νόμος της 8ης Ιουνίου 1994 για την υγεία και την ασφάλεια των εργαζομένων στο δημόσιο τομέα(22).

Νόμος της 9ης Μαΐου 1990 σχετικά με τις επικίνδυνες, ανθυγιεινές ή επιβλαβείς εγκαταστάσεις(23).

- Κανονισμός του Μεγάλου Δουκάτου της 18ης Μαΐου 1990 για την ταξινόμηση των επικινδύνων, ανθυγιεινών ή επιβλαβών εγκαταστάσεων(24), όπως τροποποιήθηκε από τον κανονισμό του Μεγάλου Δουκάτου της 9ης Νοεμβρίου 1993(25).

- Κανονισμός του Μεγάλου Δουκάτου της 10ης Απριλίου 1987 σχετικά με τους κινδύνους από μείζονα ατυχήματα λόγω συγκεκριμένων βιομηχανικών δραστηριοτήτων(26), όπως τροποποιήθηκε από τον κανονισμό του Μεγάλου Δουκάτου της 19ης Ιουλίου 1991(27).

- Νόμος της 27ης Φεβρουαρίου 1986 σχετικά με την παροχή ιατρικής συνδρομής σε περίπτωση έκτακτων περιστατικών.

- Νόμος της 18ης Νοεμβρίου 1976 σχετικά με τη διοργάνωση επιχειρήσεων ανακούφισης σε περίπτωση καταστροφών(28), όπως τροποποιήθηκε από το νόμο της 11ης Ιανουαρίου 1990(29).

- Νόμος της 4ης Απριλίου 1974 για την οργάνωση της επιθεώρησης εργασίας, και ορυχείων(30), όπως τροποποιήθηκε από το νόμο της 9ης Μαΐου 1990 (βλέπε ανωτέρω) και το νόμο της 17ης Ιουνίου 1994 (βλέπε ανωτέρω).

Αρμόδιες αρχές

- Διυπουργική επιτροπή, υπό την προεδρία εκπροσώπου του Υπουργείου Εργασίας και Απασχόλησης με μέλη εκπροσώπους των υπηρεσιών για το περιβάλλον, την υγεία, τις εσωτερικές υποθέσεις, την εργασία, τις επιθεωρήσεις ορυχείων και εμπειρογνώμονες.

- Υπουργείο Εργασίας και Απασχόλησης.

Εκτελεστικές αρχές

- Εθνική υπηρεσία ανακούφισης καταστροφών.

- Τμήμα υγείας.

Τόποι που καλύπτονται από το άρθρο 5

Στο Λουξεμβούργο υπάρχουν συνολικά τέσσερις τοποθεσίες, μία εκ των οποίων αφορά νεόδμητη μονάδα (συνεπεία επανεγκατάστασης ήδη υφιστάμενης). Και οι τέσσερις αυτές τοποθεσίες καλύφθηκαν πρόσφατα και δη μετά την έναρξη ισχύος της οδηγίας 88/610/ΕΟΚ.

Οι κατά τόπους δραστηριότητες

Σε έκαστη των ως άνω τοποθεσιών αναπτύσσεται αποκλειστικά και μόνο μια δραστηριότητα.

Εκθέσεις ασφαλείας

Τέσσερις εκθέσεις ασφαλείας υποβλήθηκαν από τις τέσσερις αναμενόμενες στις αρμόδιες αρχές.

Εσωτερικά σχέδια έκτακτης ανάγκης

Υφίστανται τέσσερα σχέδια αντιμετώπισης εσωτερικών εκτάκτων καταστάσεων.

Εξωτερικά σχέδια έκτακτης ανάγκης

Υφίστανται τρία σχέδια αντιμετώπισης εξωτερικών εκτάκτων καταστάσεων.

Επιθεωρήσεις

Τέσσερις εκθέσεις ασφαλείας εξετάσθηκαν από τις αρμόδιες αρχές και στις τέσσερις περιπτώσεις διατυπώθηκαν επίσημες απαιτήσεις· οι αρμόδιες αρχές προέβησαν στις κατά νόμο προβλεπόμενες ενέργειες κατόπιν της εξέτασης της έκθεσης ασφαλείας σε ό,τι αφορά τις υποχρεώσεις βάσει του άρθρου 7 παράγραφος 1.

Επιθεωρήσεις σύμφωνα με το άρθρο 7 παράγραφος 2 εκτελέστηκαν για τρεις περιπτώσεις.

Ενημέρωση του κοινού

Καμία από τις τοποθεσίες δεν ενημέρωσε το κοινό σύμφωνα με το άρθρο 8.

Κοινοποίηση ατυχημάτων

Κανένα ατύχημα δεν συνέβη που να έχει άμεση σχέση με τις δραστηριότητες στους τέσσερις τόπους που καλύπτονται από το άρθρο 5.

Παρατηρήσεις

Η οδηγία εφαρμόσθηκε από τις αρμόδιες αρχές αποτελεσματικά.

4.2.10. Κάτω Χώρες

Κύρια εθνική νομοθεσία

- Πράξη για τη διαχείριση του περιβάλλοντος(31).

- Διάταγμα για τις εγκαταστάσεις και τις άδειες(32).

- Διάταγμα για τους κινδύνους από μείζονα ατυχήματα(33).

- Πράξη για τις συνθήκες εργασίας(34).

- Διάταγμα για τις συνθήκες εργασίας (κεφάλαιο 2 τμήμα 2)(35).

- Πράξεις για τις καταστροφές και τα μείζονα ατυχήματα(36).

- Διάταγμα για την ενημέρωση σε ό,τι αφορά τις καταστροφές και τα μείζονα ατυχήματα(37).

- Πράξη για το δημόσιο χαρακτήρα της κυβέρνησης(38).

Αρμόδιες αρχές

- Υπουργείο Κοινωνικών Υποθέσεων και Απασχόλησης.

- Υπουργείο Στέγασης, Χωροταξίας και Περιβάλλοντος.

- Υπουργείο Εσωτερικών.

Εκτελεστικές αρχές

- Κομητιακοί σύμβουλοι (στις επαρχίες).

- Δημοτικά συμβούλια και σημοτικοί σύμβουλοι (δήμοι και κοινότητες).

- Επιθεώρηση εργασίας.

- Δήμοι.

- Εκτελεστικές επιτροπές των περιφερειακών πυροσβεστικών υπηρεσιών.

Τόποι που καλύπτονται από το άρθρο 5

Κατά το 1994, καλύφθηκαν 115 τοποθεσίες από το άρθρο 5, εννέα εκ των οποίων υποχρεώθηκαν να διατυπώσουν εκθέσεις εργασιακής ασφάλειας. Τρεις αφορούσαν νεόδμητες εγκαταστάσεις και 46 καλύφθηκαν πρόσφατα μετά την έναρξη ισχύος της οδηγίας 88/610/ΕΟΚ. Ο αριθμός των τοποθεσιών αυξήθηκε σε 124 κατά το 1996.

Οι κατά τόπους δραστηριότητες

Στις τοποθεσίες αυτές, αναπτύχθηκαν 733 δραστηριότητες κατά το 1994, πέντε εκ των οποίων νέες. 201 ήδη υφιστάμενες δραστηριότητες καλύφθηκαν πρόσφατα μετά από την έναρξη ισχύος της οδηγίας 88/610/ΕΟΚ. Ο συνολικός αριθμός των δραστηριοτήτων μειώθηκε σε 592 κατά το 1996.

Εκθέσεις ασφαλείας

Έχουν ήδη ληφθεί 119 εκθέσεις ασφαλείας εκ μέρους των αρμοδίων αρχών και αναμένονται ακόμη τέσσερις.

Εσωτερικά σχέδια έκτακτης ανάγκης

102 εκθέσεις ασφαλείας περιλαμβάνουν εσωτερικά σχέδια αντιμετώπισης έκτακτης ανάγκης.

Εξωτερικά σχέδια έκτακτης ανάγκης

86 τοποθεσίες διαθέτουν σχέδιο για την αντιμετώπιση εξωτερικών εκτάκτων καταστάσεων.

Επιθεωρήσεις

Κατά το 1996, 124 τοποθεσίες αποτέλεσαν το αντικείμενο επιθεωρήσεων βάσει του άρθρου 7 παράγραφος 2, 103 εκθέσεις ασφαλείας εξετάσθηκαν από τις αρμόδιες αρχές και θεωρήθηκαν επαρκείς για να δοθεί η δέουσα διοικητική συνέχεια προκειμένου να εξασφαλιστεί η ικανοποίηση των υποχρεώσεων που αναφέρονται στο άρθρο 7. Οι εκθέσεις ασφαλείας εξετάσθηκαν από εξωτερικούς ανεξάρτητους εμπειρογνώμονες συνολικά σε 68 περιπτώσεις κατά την εξεταζόμενη περίοδο.

Ενημέρωση του κοινού

23 τοποθεσίες εξέδωσαν πληροφορίες για την ενημέρωση του κοινού σύμφωνα με το άρθρο 8.

Κοινοποίηση ατυχημάτων

Κατά την εξεταζόμενη περίοδο σημειώθηκαν τέσσερα ατυχήματα τα οποία κοινοποιήθηκαν στη βάση δεδομένων ΣΑΜΑ.

Παρατηρήσεις

Η οδηγία Seveso εφαρμόζεται επιτυχώς στη νομοθεσία των Κάτω Χωρών μέσω των εκθέσεων για την εργασιακή και την εξωτερική ασφάλεια. Η οδηγία διαδραμάτισε σημαντικό ρόλο σε ό,τι αφορά τη μεγαλύτερη ευαισθητοποίηση για τα θέματα ασφάλειας στις Κάτω Χώρες.

4.2.11. Αυστρία

Γενικές παρατηρήσεις

Η Αυστρία είναι νέο κράτος μέλος και εισήλθε στην Ευρωπαϊκή Ένωση την 1η Ιανουαρίου 1995. Ήδη είχε εφαρμόσει την οδηγία Seveso με ειδικό "διάταγμα για τα μείζονα ατυχήματα" του 1991 το οποίο αποτελούσε προσθήκη στις απαιτήσεις του κώδικα εμπορίου και βιομηχανίας. Θα πρέπει να σημειωθεί ότι, σε αντίθεση με άλλες χώρες, οι άδειες επιχειρησιακής λειτουργίας στην Αυστρία σχετίζονται πάντα με τον "τόπο" (ή μονάδα) κατά το νόημα που ο όρος αυτός χρησιμοποιείται στο ερωτηματολόγιο (και όπως τώρα ορίζεται στην οδηγία Seveso II). Οι όροι "εγκατάσταση" και "δραστηριότητα" δεν χρησιμοποιούνται ενιαία από τις επιμέρους αρχές και δεν έχουν ορισθεί νομικά.

Το διάταγμα της Αυστρίας για τα μείζονα ατυχήματα επέτρεπε στις ήδη υφιστάμενες μονάδες που καλύπτονται από το πεδίο εφαρμογής της οδηγίας Seveso προθεσμία ενός έτους για κοινοποίηση στις αρμόδιες αρχές και προθεσμία τεσσάρων ετών για την προπαρασκευή και την υποβολή έκθεσης ασφαλείας.

Επιβάλλεται να σημειωθεί ότι τα πρώτα αριθμητικά δεδομένα που υποβλήθηκαν στην Επιτροπή αφορούν το έτος 1995, ήτοι το πρώτο έτος κατά το οποίο η Αυστρία ήταν μέλος της Ευρωπαϊκής Ένωσης.

Κύρια εθνική νομοθεσία

- Διάταγμα σχετικά με τα μείζονα ατυχήματα της 28ης Νοεμβρίου 1991(39), βάσει του κώδικα εμπορίου και βιομηχανίας(40).

- Διάταγμα σχετικά με την ενημέρωση για τα βιομηχανικά ατυχήματα της 25ης Μαΐου 1994(41), βάσει του νόμου για την ενημέρωση σχετικά με το περιβάλλον(42).

Αρμόδιες αρχές

- Ομοσπονδιακό Υπουργείο Οικονομικών Υποθέσεων.

- Ομοσπονδιακό Υπουργείο Περιβαλλοντικών Υποθέσεων.

Τόποι που καλύπτονται από το άρθρο 5

Ο συνολικός αριθμός των τοποθεσιών που καλύπτονται από το άρθρο 5 στη Αυστρία ήταν 158 στα τέλη του 1995 και περιορίστηκε σε 140 κατά το 1996 λόγω της μείωσης του δυναμικού σε πολλές τοποθεσίες. Δεδομένου ότι η δεύτερη τροποποιημένη οδηγία Seveso είχε ήδη τεθεί σε ισχύ πριν από το "διάταγμα για τα μείζονα ατυχήματα", αυτό δεν επηρέασε τους αριθμούς.

Ο συνολικός αριθμός τοποθεσιών δεν έχει ακόμη ολοκληρωθεί, δεδομένου ότι παρατηρείται σημαντική διαφορά μεταξύ των απαιτήσεων της οδηγίας Seveso και της εφαρμογής της μέσω της αυστριακής νομοθεσίας: η αυστριακή νομοθεσία περιλαμβάνει επίσης τους τόπους επεξεργασίας αποβλήτων (ήτοι τις εγκαταστάσεις αποτέφρωσης και υγειονομικής ταφής αποβλήτων) συγκεκριμένου μεγέθους αλλά μόνο εφόσον έχουν κατασκευαστεί μετά το 1990. Γι' αυτή την υπό εξέταση περίοδο, δεν διατίθενται ακόμα αξιόπιστα δεδομένα με αποτέλεσμα επί του παρόντος τα αντίστοιχα αριθμητικά στοιχεία να μην συμπεριλαμβάνονται.

Εντούτοις, ο αριθμός των τοποθεσιών Seveso στην Αυστρία είναι σχετικά υψηλός, εν μέρει επειδή οι κατώτερες ποσότητες για τις επικίνδυνες ουσίες σύμφωνα με την αυστριακή νομοθεσία είναι χαμηλότερες από τις καθοριζόμενες στην οδηγία Seveso.

Οι κατά τόπους δραστηριότητες

Δεδομένου ότι ο όρος "δραστηριότητα" δεν χρησιμοποιείται ενιαία από τις διάφορες αρχές που συμμετέχουν στις διαδικασίες χορήγησης αδειών, εκπονήθηκαν ορισμένοι πρακτικοί κανόνες διαδικαστικού χαρακτήρα σύμφωνα με τα παραδείγματα που υπάρχουν από άλλα κράτη μέλη. Το 1996 οι προσωρινές δραστηριότητες ανήλθαν σε 213.

Εκθέσεις ασφαλείας

Συνολικά έχουν ήδη υποβληθεί 108 εκθέσεις ασφαλείας στις αρμόδιες αρχές. Δεδομένου ότι σε ορισμένες περιπτώσεις οι εκθέσεις ασφαλείας καλύπτουν αποκλειστικά και μόνο μέρος τοποθεσίας ή "δραστηριότητες" κατά το νόημα του άρθρου 1 παράγραφος 2 στοιχείο α), σε ορισμένες περιπτώσεις εκπονήθηκαν περισσότερες από μία εκθέσεις ασφαλείας ανά τοποθεσία. Δεδομένης της μείωσης του συνολικού αριθμού των τοποθεσιών Seveso από το 1995 έως το 1996, ο συνολικός αριθμός των εκθέσεων ασφαλείας το 1996 ανήλθε σε 100. Κατά το 1995, 39 εκθέσεις επεστράφησαν στους φορείς εκμετάλλευσης για περαιτέρω πληροφορίες ενώ το ίδιο ίσχυσε για 67 περιπτώσεις κατά το 1996. Η διαδικασία αυτή σε ορισμένες περιπτώσεις επανελήφθη κατ' επανάληψη για την ίδια έκθεση ασφαλείας με αποτέλεσμα ο συνολικός αριθμός που αναφέρεται στις απαντήσεις στην ερώτηση 5 του ερωτηματολογίου να μην συμφωνεί με τους αριθμούς που αντιστοιχούν στην ερώτηση 4 β).

Εσωτερικά σχέδια έκτακτης ανάγκης

Όλες οι εκθέσεις ασφαλείας περιέχουν εσωτερικά σχέδια αντιμετώπισης έκτακτης ανάγκης με αποτέλεσμα ο συνολικός αριθμός τους να ανέρχεται σε 100 (1996).

Εξωτερικά σχέδια έκτακτης ανάγκης

Κατά το 1995, προπαρασκευάστηκαν 33 εξωτερικά σχέδια αντιμετώπισης έκτακτης ανάγκης, μολονότι δεν ικανοποιούσαν όλα εξ αυτών τις αντίστοιχες απαιτήσεις. Κατά το 1996 εκπονήθηκαν και άλλα σχέδια για την αντιμετώπιση εξωτερικής έκτακτης ανάγκης με αποτέλεσμα ο συνολικός αριθμός να ανέλθει σε 50.

Επιθεωρήσεις

Εκτελέσθηκαν 73 επιθεωρήσεις σύμφωνα με το άρθρο 7 παράγραφος 2 το 1995. Ορισμένες επαναλαμβάνονται ετησίως, ενώ οι περισσότερες αναφέρονται στις υποχρεώσεις από την εθνική νομοθεσία για επιθεώρηση ανά τριετία. Κατά το 1996 επιθεωρήθηκαν συνολικά 78 τοποθεσίες.

Ενημέρωση του κοινού

Το άρθρο 8 εφαρμόστηκε στην Αυστρία με χωριστή νομοθεσία (ήτοι με το "διάταγμα για την ενημέρωση σχετικά με τα μείζονα ατυχήματα").

Κοινοποίηση ατυχημάτων

Κατά την περίοδο αυτή δεν κοινοποιήθηκε κανένα ατύχημα. Πρέπει να σημειωθεί ότι ο αυστριακός φορέας αναφοράς ατυχημάτων συγκροτήθηκε μόλις το 1997.

Παρατηρήσεις

Το ομοσπονδιακό σύστημα της Αυστρίας καθιστά δύσκολη την αποτελεσματική συλλογή δεδομένων ετησίως. Το όλο σύστημα αναφορών είναι σχετικά νέο και θα βελτιωθεί με την καθιέρωση χωριστών σημείων επαφής στις επαρχίες.

Η Αυστρία διέθετε νομοθεσία τύπου Seveso πριν να εισέλθει στην Ευρωπαϊκή Ένωση και οι αντίστοιχες αρμοδιότητες κατανέμονται μεταξύ διαφόρων αρχών. Η εφαρμογή της οδηγίας Seveso II θεωρείται ως ευκαιρία προκειμένου να καταστεί σαφέστερο το νομοθετικό πλαίσιο.

4.2.12. Πορτογαλία

Κύρια εθνική νομοθεσία

- Νομοθετικό διάταγμα αριθ. 204/93 της 3ης Ιουνίου 1993 (Εφημερίδα της Δημοκρατίας αριθ. 129 I-Α). Ο νόμος αυτός εφαρμόζει την οδηγία Seveso μετά την τροποποίησή της (οδηγίες 87/216/ΕΟΚ και 88/610/ΕΟΚ).

Αρμόδια αρχή

- Τεχνική αρχή για μείζονες βιομηχανικούς κινδύνους (ATRIG). Αποτελεί διυπουργικό φορέα υπό την προεδρία Γενικού Διευθυντή Περιβάλλοντος του Υπουργείου Περιβάλλοντος της Πορτογαλίας με έδρα τη Γενική Διεύθυνση Περιβάλλοντος.

Τόποι που καλύπτονται από το άρθρο 5

Στην Πορτογαλία, 42 τοποθεσίες καλύπτονται από το άρθρο 5, μία εκ των οποίων αφορά νεόδμητη μονάδα, ενώ μία ακόμη πρόσφατα καλύφθηκε από την οδηγία 88/610/ΕΟΚ.

Οι κατά τόπους δραστηριότητες

Δεδομένου ότι ο φορέας εκμετάλλευσης έχει την υποχρέωση να υποβάλει αποκλειστικά και μόνο μία έκθεση ασφαλείας ανά τοποθεσία, ανεξάρτητα του αριθμού των δραστηριοτήτων που αναπτύσσονται σε αυτήν, δεν υφίστανται αριθμητικά δεδομένα σχετικά με τις δραστηριότητες.

Εκθέσεις ασφαλείας

Έχουν ήδη υποβληθεί 42 εκθέσεις ασφαλείας.

Εσωτερικά σχέδια έκτακτης ανάγκης

Όλες οι εκθέσεις ασφαλείας περιλαμβάνουν εσωτερικά σχέδια αντιμετώπισης έκτακτης ανάγκης, τα οποία τοιουτοτρόπως ανέρχονται σε 42.

Εξωτερικά σχέδια έκτακτης ανάγκης

Υφίστανται 19 εξωτερικά σχέδια αντιμετώπισης έκτακτης ανάγκης.

Επιθεωρήσεις

Όλες οι εκθέσεις ασφαλείας εξετάσθηκαν και σε δέκα περιπτώσεις διατυπώθηκαν επίσημες απαιτήσεις ή αναλήφθηκε κατά το νόμο δράση εκ μέρους των αρμοδίων αρχών. Εκτελέσθηκαν επιθεωρήσεις σύμφωνα με το άρθρο 7 παράγραφος 2 σε 28 περιπτώσεις.

Ενημέρωση του κοινού

18 τοποθεσίες ενημέρωσαν το κοινό.

Κοινοποίηση ατυχημάτων

Δεν σημειώθηκαν ατυχήματα κατά την εξεταζόμενη περίοδο.

Παρατηρήσεις

Η οδηγία Seveso εφαρμόζεται διεξοδικότατα σε ό,τι αφορά το τεχνικό περιεχόμενο του άρθρου 5 (εκθέσεις ασφαλείας, μεθοδολογίες αποτίμησης του κινδύνου και ανάλυση συνεπειών), πράγμα που σημαίνει καλύτερη και σε βάθος ανταπόκριση εκ μέρους των φορέων εκμετάλλευσης.

Προβλέπεται μελλοντική μείωση του αριθμού των τοποθεσιών που καλύπτονται από το άρθρο 5, λόγω της υποκατάστασης των ουσιών όπως το γυαλί, ο χαρτοπολτός και το χαρτί στις βιομηχανικές διαδικασίες παραγωγής. Παράλληλα το υγραέριο θα αντικατασταθεί από φυσικό αέριο. Η μείωση αυτή σε ορισμένες περιπτώσεις αναμένεται να προκύψει λόγω της μείωσης των απογραφόμενων αποθεμάτων.

4.2.13. Φινλανδία

Γενικές παρατηρήσεις

Η Φινλανδία κατέστη μέλος της Ευρωπαϊκής Ένωσης από 1ης Ιανουαρίου 1995. Εφάρμοσε την οδηγία Seveso στη φινλανδική νομοθεσία πριν από την προσχώρησή της στην Ευρωπαϊκή Ένωση, στο πλαίσιο της συμφωνίας της με τον Ευρωπαϊκό Οικονομικό Χώρο (ΕΟΧ). Η εφαρμογή εκτελέστηκε μέσω τροποποίησης της νομοθεσίας για τον χειρισμό επικινδύνων χημικών ουσιών, τις πυροσβεστικές και σωστικές υπηρεσίες καθώς και την εργασιακή ασφάλεια. Η κυβερνητική αρχή που εξετάζει τη συμμόρφωση με τους κανονισμούς για την πρόληψη κινδύνων από μείζονα ατυχήματα είναι η αρχή τεχνολογικής ασφάλειας (TUKES). Οι κανονισμοί που αφορούν την ετοιμότητα και την ικανότητα ανταπόκρισης σε έκτακτες περιπτώσεις ενισχύονται από τις τοπικές πυροσβεστικές και σωστικές υπηρεσίες. Οι αρχές εργασιακής ασφάλειας (επιθεωρητές εργασίας) παρακολουθούν τη συμμόρφωση των κανονισμών σε ό,τι αφορά την ασφάλεια των εργαζομένων.

Οι φορείς εκμετάλλευσης των τοποθεσιών όπου παρατηρούνται κίνδυνοι σημαντικού ατυχήματος έχουν την υποχρέωση να υποβάλουν αίτηση αδείας στην TUKES κατά το στάδιο σχεδιασμού των εγκαταστάσεων. Η αίτηση καλύπτει το μεγαλύτερο τμήμα των πληροφοριών που αναφέρονται στο άρθρο 5 παράγραφος 1 στοιχεία α) και β) της οδηγίας. Επιπλέον η αίτηση περιέχει λεπτομερέστερες τεχνικές περιγραφές της τεχνικής εγκατάστασης και μελέτη των κινδύνων της προγραμματισθείσας δραστηριότητας. Η αξιολόγηση περιλαμβάνει σενάρια για τυπικές και χείριστες περιπτώσεις ατυχημάτων. Κάθε φορέας εκμετάλλευσης εγκαταστάσεων στις οποίες οι επικίνδυνες ουσίες υπερβαίνουν τις βασικές ποσότητες που αναφέρονται στο άρθρο 5 παράγραφος 1 έχει την υποχρέωση να συμπληρώσει την αίτηση αδείας με συστηματική έκθεση ασφαλείας η οποία εξετάζει λεπτομερώς τις πιθανές πηγές κινδύνου και τις συνέπειες από ατυχήματα σε συγκεκριμένη τοποθεσία ή εκτός αυτής. Παράλληλα, η έκθεση ασφαλείας υποχρεωτικά περιγράφει τον τρόπο πρόληψης των ατυχημάτων και μετριασμού των επιπτώσεών τους στις συγκεκριμένες εγκαταστάσεις. Επιπλέον οι φορείς εκμετάλλευσης έχουν την υποχρέωση να κοινοποιούν τις τροποποιήσεις των εγκαταστάσεών τους στην TUKES. Η TUKES, συνοδευόμενη από τις τοπικές αρχές, εκτελεί επιθεώρηση επιχειρησιακής λειτουργίας των νέων ή των τροποποιημένων εγκαταστάσεων πριν την έναρξη λειτουργίας τους.

Αφ' ης στιγμής ετέθησαν σε ισχύ οι διατάξεις σχετικά με την έκθεση ασφαλείας, οι ήδη υφιστάμενες εγκαταστάσεις υποχρεώθηκαν να εκπονήσουν χωριστή έκθεση ασφαλείας έως την 1η Σεπτεμβρίου 1995. Οι εκθέσεις ασφαλείας εν συνεχεία εξετάσθηκαν και τα συμπεράσματά τους αξιολογήθηκαν από την TUKES στο πλαίσιο χωριστής διαδικασίας.

Κάθε φορέας εκμετάλλευσης τοποθεσίας στην οποία παρατηρούνται κίνδυνοι μείζονος ατυχήματος έχει την υποχρέωση να συντάσσει εσωτερικό σχέδιο έκτακτης ανάγκης και να το διαβιβάζει μαζί με όλες τις πληροφορίες που είναι απαραίτητες για τα εξωτερικά σχέδια έκτακτης ανάγκης στις τοπικές πυροσβεστικές και σωστικές αρχές, οι οποίες είναι υπεύθυνες για την σύνταξη των εξωτερικών αυτών σχεδίων. Όπως προβλέπεται από την οδηγία, ο φορέας εκμετάλλευσης έχει την υποχρέωση να ενημερώνει το κοινό σύμφωνα με τις κανονιστικές διατάξεις που ισχύουν στη Φινλανδία. Οι υποχρεώσεις αυτές έχουν τεθεί σε ισχύ από 1ης Σεπτεμβρίου 1995.

Δεδομένου ότι οι διατάξεις επί των οποίων βασίζεται η οδηγία Seveso ετέθησαν σε ισχύ στη Φινλανδία μόλις το Σεπτέμβριο του 1995, δεν διατίθενται στατιστικά δεδομένα σχετικά με το 1994. Ωστόσο υπολογίζεται ότι ο αριθμός των τοποθεσιών την εποχή εκείνη ανερχόταν σε 64.

Στη Φινλανδία, η εποπτεία των σχεδίων για την αντιμετώπιση εσωτερικών έκτακτης ανάγκης και η σύνταξη των αντιστοίχων σχεδίων για την αντιμετώπιση εξωτερικών έκτακτης ανάγκης εμπίπτουν στα καθήκοντα των τοπικών πυροσβεστικών και σωστικών αρχών. Τα στατιστικά δεδομένα που αφορούν τον αριθμό των σχεδίων συντάχθηκαν βάσει των πληροφοριών που έχουν συγκεντρωθεί από τις τοπικές αρχές. Οι σχετικές πληροφορίες διατέθηκαν μόνο για το έτος 1996.

Κύρια εθνική νομοθεσία

- Διάταγμα σχετικά με το βιομηχανικό χειρισμό και την αποθήκευση των επικινδύνων χημικών ουσιών (682/90, τροπολογία 703/92).

- Διάταγμα για το υγραέριο (LPG) (711/93).

- Διάταγμα για το φυσικό αέριο (1058/93).

- Διάταγμα για τα εκρηκτικά (473/93).

- Απόφαση του Υπουργείου Εσωτερικών σχετικά με την ετοιμότητα αντιμετώπισης εκτάκτων περιστατικών σε περίπτωση χημικών ατυχημάτων (7/94).

- Απόφαση του συμβουλίου του κράτους σχετικά με την πρόληψη κινδύνων μειζόνων ατυχημάτων από χημικές ουσίες (1705/91).

Το πρώτο διάταγμα βασίζεται στην νομοθετική πράξη για τις χημικές ουσίες (744/89) και την πράξη για τις εκρητικές ουσίες (263/53). Τα διατάγματα 2-4 βασίζονται αποκλειστικά και μόνο στην πράξη για τις εκρητικές ουσίες. Οι αποφάσεις του Υπουργείου Εσωτερικών εκδίδονται βάσει της πράξης για τις πυροσβεστικές και σωστικές υπηρεσίες (559/75). Η απόφαση του συμβουλίου του κράτους βασίζεται στη νομοθετική πράξη για την εργασιακή ασφάλεια (299/58).

Αρμόδιες αρχές

Η αρχή τεχνολογικής ασφάλειας (TUKES) είναι υπεύθυνη για την εκτέλεση των διαταγμάτων 1-4. Η απόφαση 5 εκτελείται από τις τοπικές πυροσβεστικές και σωστικές αρχές υπό την καθοδήγηση του Υπουργείου Εσωτερικών. Το Υπουργείο Κοινωνικών Υποθέσεων και Υγείας με τις περιφερειακές οργανώσεις του, εποπτεύει την εφαρμογή της απόφασης του συμβουλίου του κράτους.

Τόποι που καλύπτονται από το άρθρο 5

Περί τα τέλη του έτους 1996 ο αντίστοιχος αριθμός τοποθεσιών που καλύπτονταν από το άρθρο 5 ήταν 69.

Οι κατά τόπους δραστηριότητες

Ο αριθμός των δραστηριοτήτων σε τοποθεσίες ήταν περίπου 110. Λόγω του ασαφούς ορισμού της έννοιας της "δραστηριότητας" ήταν αδύνατο να δοθεί συγκεκριμένος αριθμός.

Εκθέσεις ασφαλείας

Η αρχή τεχνολογικής ασφάλειας έλαβε 74 εκθέσεις ασφαλείας από εγκαταστάσεις στις οποίες μπορεί να παρατηρηθεί μείζον ατύχημα έως τα τέλη του 1996. Παράλληλα ελήφθησαν 21 ακόμη εκθέσεις ασφαλείας από άλλες εγκαταστάσεις, βάσει των απαιτήσεων της φινλανδικής εθνικής νομοθεσίας.

Η αρχή τεχνολογικής ασφάλειας ζήτησε συμπληρωματικές πληροφορίες για 30 τοποθεσίες και επέβαλε επίσημες απαιτήσεις για επιτόπιες βελτιώσεις κατόπιν της εξέτασης των εκθέσεων ασφαλείας.

Η αρχή τεχνολογικής ασφάλειας έκρινε 50 από τις εκθέσεις ασφαλείας ανεπαρκείς σε ό,τι αφορά την ικανοποίηση των υποχρεώσεων που προβλέπεται το άρθρο 7.

Η αξιολόγηση των εκθέσεων ασφαλείας συνήθως εκτελείται από ομάδα δύο ή τριών επιθεωρητών της αρχής τεχνολογικής ασφάλειας.

Περί τα τέλη του 1996 η TUKES ανέμενε ακόμη εννέα εκθέσεις ασφαλείας, με αποτέλεσμα ο συνολικός αριθμός των εκθέσεων που τελικά θα ληφθούν να ανέρχεται σε 83.

Εσωτερικά σχέδια έκτακτης ανάγκης

Σύμφωνα με τις πληροφορίες που συγκεντρώθηκαν από τις τοπικές αρχές 67 τοποθεσίες διέθεταν εσωτερικό σχέδιο αντιμετώπισης έκτακτης ανάγκης που ήταν ήδη ενεργοποιημένο κατά το 1996.

Εξωτερικά σχέδια έκτακτης ανάγκης

Σύμφωνα με τις πληροφορίες που συγκεντρώθηκαν από τις τοπικές αρχές 36 τοποθεσίες διέθεταν εξωτερικό σχέδιο αντιμετώπισης έκτακτης ανάγκης. Ωστόσο, αυτός ο χαμηλός αριθμός κατά πάσα πιθανότητα απλώς απηχεί ελλείψεις στις εκθέσεις και όχι ελλείψεις σε ό,τι αφορά την προπαρασκευή των σχεδίων αντιμετώπισης έκτακτης ανάγκης.

Επιθεωρήσεις

Όλες οι τοποθεσίες επιθεωρήθηκαν στο πλαίσιο της διαδικασίας έκδοσης αδειών κατά την ίδρυση νέων ή την τροποποίηση ήδη υφισταμένων εγκαταστάσεων.

Ενημέρωση του κοινού

Μέχρι σήμερα (1996) 60 εγκαταστάσεις ενημέρωσαν το κοινό σύμφωνα με το άρθρο 8.

Κοινοποίηση ατυχημάτων

Κατά την εξεταζόμενη περίοδο σημειώθηκαν δύο ατυχήματα που ανταποκρίνονται στα κριτήρια της οδηγίας Seveso στη Φινλανδία, ένα στις 3 Νοεμβρίου 1995 και το άλλο στις 26 Αυγούστου 1996.

Παρατηρήσεις

Δεδομένου ότι η TUKES ήταν καλώς εξοικειωμένη με τις εξεταζόμενες εγκαταστάσεις, χάρη στην πείρα που είχε συγκεντρωθεί κατά τις προηγούμενες διαδικασίες έκδοσης αδειών και επιθεώρησης, οι επιθεωρήσεις από τις εκθέσεις ασφαλείας απεκάλυψαν μόνο σε μία περίπτωση ελλείψεις που να δικαιολογούν προσφυγή στη δικαιοσύνη.

Περί τα τέλη του 1996 στη Φινλανδία υπήρχαν ακόμη περιθώρια βελτιώσεων προκειμένου να εξασφαλιστεί η ικανοποίηση όλων των υποχρεώσεων που απορρέουν από την οδηγία Seveso I.

4.2.14. Σουηδία

Γενικές παρατηρήσεις

Η Σουηδία κατέστη μέλος της Ευρωπαϊκής Ένωσης από 1ης Ιανουαρίου 1995.

Η κανονιστική αρχή για την προστασία των εργαζομένων άρχισε να ισχύει από τον Ιανουάριο του 1991 και οι εκθέσεις ασφαλείας που καλύπτουν τον τομέα αυτόν κατέστησαν υποχρεωτικές από 1ης Οκτωβρίου 1991. Οι κανονισμοί για την προστασία του κοινού και του περιβάλλοντος άρχισαν να ισχύουν από τον Ιούνιο του 1994.

Οι εκθέσεις ασφαλείας, οι οποίες καλύπτουν συνδυασμένα όλες τις απαιτήσεις της οδηγίας Seveso, κατέστησαν υποχρεωτικές βάσει των ως άνω κανονιστικών διατάξεων για πρώτη φορά από την 1η Οκτωβρίου 1995.

Ο αρχές σε τοπικό και περιφερειακό επίπεδο είναι υπεύθυνες για τον έλεγχο της εφαρμογής των κανονισμών αυτών. Δεδομένου ότι δεν υπάρχει επίσημο σύστημα διατύπωσης εκθέσεων σε εθνικό επίπεδο, τα αναφερόμενα στοιχεία ως επί το πλείστον βασίζονται στο ερωτηματολόγιο που απευθύνθηκε σε όλες τις τοπικές και περιφερειακές αρχές εποπτείας. Τα δεδομένα συλλέχθηκαν και η συμπίλησή τους ανελήφθη από τις κεντρικές αρμόδιες αρχές.

Κύρια εθνική νομοθεσία και αρμόδιες αρχές

- Arbetarskyddsstyrelsens kungörelse med föreskrifter om storskalig kemikaliehantering, AFS 1989:6(43) (κανονισμός του εθνικού συμβουλίου εργασιακής ασφάλειας και υγείας σχετικά με τη μεγάλης κλίμακας χρήση χημικών ουσιών) σε ισχύ από 1ης Ιανουαρίου 1991.

Αρμόδια αρχή: Arbetarskyddsstyrelsen (εθνικό συμβούλιο εργασιακής ασφάλειας και υγείας).

- Kungörelse med föreskrifter om skydd av den yttre miljön vid storolyckor vid industriell kemikaliehantering, SNFS 1994:1, MS:71(44) (κανονισμός της υπηρεσίας περιβαλλοντικής προστασίας της Σουηδίας σχετικά με την προστασία του περιβάλλοντος σε περίπτωση μειζόνων ατυχημάτων κατά τη βιομηχανική χρήση χημικών ουσιών) σε ισχύ από τις 25 Μαΐου 1994.

Αρμόδια αρχή: Statens Naturvårdsverk (υπηρεσία περιβαλλοντικής προστασίας της Σουηδίας).

- Lagen om brandfarliga och explosiva varor, SFS 1988:868(45) (Νομοθετική πράξη για τα εύφλεκτα και εκρηκτικά προϊόντα) σε ισχύ από 1ης Ιουλίου 1989 και Förordningen om brandfarliga och explosiva varor, SFS 1988:1145(46) (Διάταγμα για τα εύφλεκτα και εκρηκτικά προϊόντα) σε ισχύ από 1ης Ιουλίου 1989.

Αρμόδια αρχή: Sprängämnesinspektionen (εθνική επιθεώρηση εκρηκτικών και ευφλέκτων υλικών).

- Räddningstjänstlagen, SFS 1986:1102(47) (Νομοθετική πράξη για τις σωστικές υπηρεσίες) σε ισχύ από 1ης Ιανουαρίου 1987, Räddningstjänstförordningen, SFS 1986:1107(48) (διάταγμα για τις σωστικές υπηρεσίες) σε ισχύ από 1ης Ιανουαρίου 1987 και Statens Räddningsverks föreskrifter om informationsskyldighet i samband med kemikaliehantering, SRVFS 1994:1(49) (κανονισμός της υπηρεσίας σωστικών υπηρεσιών της Σουηδίας σχετικά με τις πληροφορίες που διατίθενται υποχρεωτικά σε ό,τι αφορά τη χρήση των χημικών ουσιών) σε ισχύ από 1ης Ιουνίου 1994.

Αρμόδια αρχή: Statens Räddningsverk (υπηρεσία σωστικών υπηρεσιών της Σουηδίας).

Τόποι που καλύπτονται από το άρθρο 5

Κατά το 1995, ο συνολικός αριθμός των τοποθεσιών ανήλθε σε 80. Το 1996 ο αριθμός μειώθηκε σε 69, εν μέρει επειδή οι αρχές θεώρησαν ότι δεν καλύπτονταν από το άρθρο 5 της οδηγίας του Seveso όλες οι τοποθεσίες που είχαν υποβάλει εκθέσεις ασφαλείας.

Δεν κατασκευάστηκαν νέες εγκαταστάσεις κατά την περίοδο αυτή.

Δεδομένου ότι οι τροποποιήσεις της οδηγίας πραγματοποιήθηκαν ενώ ήδη εφαρμοζόταν η οδηγία στη Σουηδία, είναι αδύνατον να εκτιμηθεί ο αριθμός των ήδη υφιστάμενων εγκαταστάσεων που καλύφθηκαν μετά από την έναρξη ισχύος της οδηγίας 88/610/ΕΟΚ.

Οι κατά τόπους δραστηριότητες

Δεδομένου ότι η οδηγία εφαρμόζεται στις τοποθεσίες (ή και τις εγκαταστάσεις) αντί να ασχολείται με τις επιμέρους δραστηριότητες, είναι αδύνατη η αξιολόγηση του αριθμού των δραστηριοτήτων.

Εκθέσεις ασφαλείας

Οι αρχές έλαβαν 75 εκθέσεις ασφαλείας κατά το 1995. Ο αριθμός των εκθέσεων ασφαλείας το 1996 ανήλθε σε 69, λόγω του ότι ορισμένες τοποθεσίες είχαν υποβάλει εκθέσεις ασφαλείας προηγουμένως μολονότι δεν καλύπτονταν από το άρθρο 5 της οδηγίας.

Εσωτερικά σχέδια έκτακτης ανάγκης

Ο αριθμός των εσωτερικών σχεδίων για την αντιμετώπιση έκτακτης ανάγκης που αναφέρθηκαν ανήλθε σε 44 για το 1995 και σε 40 για το 1996.

Εξωτερικά σχέδια έκτακτης ανάγκης

Για το 1995, αναφέρθηκαν 47 εξωτερικά σχέδια αντιμετώπισης έκτακτης ανάγκης ποικίλης ποιότητας. Κατά το 1996 ο αριθμός αυτός ανήλθε σε 41.

Επιθεωρήσεις

Κατά το 1995, όλες οι τοποθεσίες αποτέλεσαν αντικείμενο επιθεωρήσεων σύμφωνα με το άρθρο 7 παράγραφος 2. Κατά το 1996, παρατηρήθηκαν επιθεωρήσεις σε 36 τοποθεσίες.

Κατά το 1995, εξετάσθηκαν όλες οι εκθέσεις ασφαλείας: 49 κρίθηκαν επαρκείς και επιβλήθηκαν επίσημες απαιτήσεις για 25 περιπτώσεις. Κατά το 1996, σε 55 τοποθεσίες επιβλήθηκαν επίσημες απαιτήσεις λόγω της εξέτασης των εκθέσεων ασφαλείας.

Η συνολική εικόνα περιπλέκεται από το γεγονός ότι οι αρχές εξετάζουν τις εκθέσεις ασφαλείας υπό διαφορετικό πρίσμα και ως εκ τούτου κάθε έκθεση ασφαλείας μπορεί να θεωρηθεί επαρκής από μια αρχή και ανεπαρκής από τις άλλες.

Ενημέρωση του κοινού

Δεν διατίθενται δεδομένα σχετικά με την παροχή πληροφοριών στο κοινό.

Κοινοποίηση ατυχημάτων

Κατά την εξεταζόμενη περίοδο σημειώθηκε ένα σοβαρό ατύχημα.

Παρατηρήσεις

Υφίσταται σειρά κανονιστικών διατάξεων για την εφαρμογή της οδηγίας Seveso. Οι αρχές σε τοπικό και περιφερειακό επίπεδο είναι αρμόδιες για την εποπτεία των ως άνω κανονιστικών διατάξεων. Οι αρχές αντιμετώπισαν δυσκολίες στην προσπάθειά τους για να αποφασίσουν αν η οδηγία Seveso θα έπρεπε να ισχύει για ορισμένες τοποθεσίες ή όχι. Οι δυσκολίες αυτές ως επί το πλείστον οφείλονται στο γεγονός ότι το πεδίο εφαρμογής της οδηγίας διαφέρει για τους αποθηκετευτικούς χώρους χημικών ουσιών και τη χρήση των χημικών ουσιών σε βιομηχανικές εγκαταστάσεις. Ωστόσο η Σουηδία θεωρεί ότι τα προβλήματα αυτά θα αντιμετωπισθούν όταν η οδηγία Seveso II εφαρμοσθεί μεταφερόμενη σε εθνικές κανονιστικές διατάξεις. Η ποιότητα των αριθμητικών δεδομένων θα βελτιωθεί όταν συγκροτηθεί το σύστημα κατάρτισης εκθέσεων σε εθνικό επίπεδο (που σήμερα βρίσκεται σε αρχικό στάδιο).

4.2.15. Ηνωμένο Βασίλειο

Κύρια εθνική νομοθεσία

- Πράξη για τις Ευρωπαϊκές Κοινότητες του 1972: με την πράξη αυτή διευρύνονται οι εξουσίες του εκτελεστικού συμβουλίου ασφάλειας και υγείας (HSE) κατά τρόπο που να επιφορτίζεται με την τήρηση των απαιτήσεων για την προστασία του περιβάλλοντος σε ό,τι αφορά τους κανονισμούς CIMAH.

- Πράξη για την εργασιακή ασφάλεια του 1974: πρόκειται για τον κύριο νόμο σχετικά με τους κινδύνους υγείας και ασφάλειας που οφείλονται σε εργασιακές δραστηριότητες. Βάσει του νόμου αυτού οι επιθεωρητές HSE αποκτούν πρόσθετες εξουσίες (για επιθεωρήσεις, εξέταση εγγράφων, λήψη φωτογραφιών, καταχώρηση δηλώσεων, απόδοση ενταλμάτων βελτίωσης και απαγόρευσης και επιβολή κυρώσεων) ενώ παράλληλα ποινικοποιείται η παράβαση των διατάξεων της πράξης εκ μέρους των εργοδοτών ή οιωνδήποτε κανονιστικών διατάξεων που βασίζονται σε αυτήν.

- Οι κανονισμοί του 1984 για τον έλεγχο των κινδύνων από σημαντικά βιομηχανικά ατυχήματα (CIMAH): πρόκειται για κείμενο καταστατικού χαρακτήρια (S.I.) με αριθμό 1984/1902 και αποτελεί τον κύριο εκτελεστικό νόμο για την οδηγία 82/501/ΕΟΚ του Συμβουλίου.

Ο CIMAH τροποποιήθηκε τρεις φορές ως εξής:

- (Τροποποίηση) των κανονισμών ελέγχου κινδύνων μειζόνων βιομηχανικών ατυχημάτων 1988: (S.I. 1988/1462): τοιουτοτρόπως εκτελέστηκε η πρώτη τροποποίηση της οδηγίας 82/501/ΕΟΚ του Συμβουλίου.

- (Τροποποίηση) των κανονισμών ελέγχου κινδύνων μειζόνων βιομηχανικών ατυχημάτων 1990: (S.I. 1990/2325): τοιουτοτρόπως εκτελέστηκε η δεύτερη τροποποίηση της οδηγίας 82/501/ΕΟΚ του Συμβουλίου.

- (Τροποποίηση) των κανονισμών ελέγχου μειζόνων βιομηχανικών ατυχημάτων 1994: (S.I. 1994/118): τοιουτοτρόπως καταργήθηκε η εξαίρεση από τις κύριες κανονιστικές διατάξεις των εγκαταστάσεων που εκμεταλλεύονταν αρχές αρμόδιες για την διάθεση αποβλήτων.

Αρμόδιες αρχές

Το εκτελεστικό συμβούλιο για την υγεία και την ασφάλεια (HSE) μεριμνά για την εφαρμογή των κανονιστικών διατάξεων σε όλες τις τοποθεσίες ανώτερης βαθμίδας και σε όλες τις τοποθεσίες κατώτερης βαθμίδας όπου αναπτύσσονται βιομηχανικές δραστηριότητες. Οι τοπικές αρχές μεριμνούν για την εφαρμογή των κανονιστικών διατάξεων σε μικρότερο αριθμό εγκαταστάσεων κατώτερης βαθμίδας στον τομέα της λιανικής πώλησης, της χονδρικής πώλησης και των εμπορικών δραστηριοτήτων.

Η Βόρεια Ιρλανδία διαθέτει τις δικές της κανονιστικές διατάξεις οι οποίες όμως είναι πανομοιότυπες προς τους βρετανικούς κανονισμούς CIMAH.

Τόποι που καλύπτονται από το άρθρο 5

Ο αριθμός των τοποθεσιών που καλύφθηκαν από το άρθρο 5 αυξήθηκε από 303 κατά το 1994 σε 308 κατά το 1996. 14 εξ αυτών καλύφθηκαν πρόσφατα από την οδηγία 88/610/ΕΟΚ.

Οι κατά τόπους δραστηριότητες

Ο αριθμός δραστηριοτήτων στις τοποθεσίες αυτές μειώθηκε από 470 κατά το 1994 σε 466 κατά το 1996. Η οδηγία 88/610/ΕΟΚ είχε ως αποτέλεσμα να καλυφθούν από το πεδίο εφαρμογής της οδηγίας Seveso 6 δραστηριότητες.

Εκθέσεις ασφαλείας

Έχουν ήδη υποβληθεί 493 εκθέσεις ασφαλείας στις αρμόδιες αρχές, ενώ αναμένονται ακόμη 26.

Εσωτερικά σχέδια έκτακτης ανάγκης

Ο αριθμός των εκθέσεων ασφαλείας που περιλαμβάνουν εσωτερικά σχέδια αντιμετώπισης έκτακτης ανάγκης αυξήθηκε από 300 σε 488 κατά τη διάρκεια της εξεταζόμενης περιόδου.

Εξωτερικά σχέδια έκτακτης ανάγκης

283 τοποθεσίες διαθέτουν εξωτερικά σχέδια για την αντιμετώπιση έκτακτης ανάγκης.

Επιθεωρήσεις

Οι αρμόδιες αρχές εξέτασαν 477 εκθέσεις ασφαλείας και τις θεώρησαν επαρκείς προκειμένου να δοθεί η δέουσα διοικητική συνέχεια για την ικανοποίηση των υποχρεώσεων που απορρέουν από το άρθρο 7. Δεν εξετάσθηκε ουδεμία έκθεση ασφαλείας από εξωτερικούς εμπειρογνώμονες. Ο αριθμός των τοποθεσιών που αποτέλεσαν αντικείμενο επισήμων απαιτήσεων ή προσφυγών στη δικαιοσύνη εκ μέρους των αρμοδίων αρχών λόγω της εξέτασης των εκθέσεων ασφαλείας ποικίλει μεταξύ 12 κατά το 1994 και τέσσερα κατά το 1995 ενώ κατά το 1996 ο αντίστοιχος αριθμός ήταν δέκα.

Ενημέρωση του κοινού

247 τοποθεσίες ενημέρωσαν το κοινό σύμφωνα με το άρθρο 8.

Κοινοποίηση ατυχημάτων

Κατά την εξεταζόμενη περίοδο σημειώθηκαν 13 ατυχήματα τα οποία και αναφέρθηκαν στη βάση δεδομένων ΣΑΜΑ.

Παρατηρήσεις

Η οδηγία Seveso εφαρμόστηκε επιτυχώς στο ΗΒ. Τόσο οι εταιρείες όσο και οι τοπικές αρχές είναι πλέον εξοικειωμένες με τους κανονισμούς CIMAH πράγμα το οποίο διευκολύνει την καθιέρωση νέων κανονισμών CIMAH για την εφαρμογή της οδηγίας Seveso II. Έχει πλέον βελτιωθεί η σύνδεση μεταξύ HSE και τοπικών αρχών ενώ παράλληλα οι αρχές αποκόμισαν πολύτιμα συμπεράσματα σε ό,τι αφορά το CIMAH από την πείρα που συγκεντρώθηκε κατά την αξιολόγηση των εκθέσεων ασφαλείας. Χάρις στην πείρα που συγκεντρώθηκε κατά την αξιολόγηση των εκθέσεων CIMAH έχει διαμορφωθεί πλέον μια αξιόπιστη δέσμη κριτηρίων αξιολόγησης για τις νέες εκθέσεις ασφαλείας COMAH.

5. ΕΠΙΤΡΟΠΗ ΑΡΜΟΔΙΩΝ ΑΡΧΩΝ (ΕΑΑ)

Η συνεπής εφαρμογή και υλοποίηση των διατάξεων της οδηγίας Seveso σε ολόκληρη την Κοινότητα καθιστά απαραίτητη τη στενότερη συνεργασία των αρμοδίων αρχών σε όλα τα κράτη μέλη με την Ευρωπαϊκή Επιτροπή.

Προκειμένου να υπογραμμιστεί η σημασία της συνεχιζόμενης διοικητικής συνεργασίας, η οδηγία υποχρεώνει τα κράτη μέλη και την Επιτροπή να ανταλλάσσουν πληροφορίες όσον αφορά την πείρα που συγκεντρώνουν και την πρακτική εφαρμογή της οδηγίας.

Το forum εντός του οποίου αναπτύσσεται η εν λόγω διοικητική συνεργασία αποκαλείται Επιτροπή Αρμοδίων Αρχών (ΕΑΑ) και απαρτίζεται από εκπροσώπους των κρατών μελών και των υπηρεσιών της Επιτροπής. Η ΕΑΑ προεδρεύεται από εκπρόσωπο της Επιτροπής και συνεδριάζει άπαξ ανά προεδρεία του Συμβουλίου, ήτοι μία φορά ανά εξάμηνο. Οι εργασίες της ΕΑΑ βασίζονται στη συναίνεση.

Ενώ οι συνεδριάσεις της ΕΑΑ κατά το 1994 πραγματοποιήθηκαν και τις δύο φορές στις Βρυξέλλες, μετά το 1995 οι συνεδριάσεις οργανώνονται στα κράτη μέλη που ελέγχουν την προεδρεία του Συμβουλίου (1/1995 - Μπορντώ, Γαλλία, 2/1995 - Τολέδο, Ισπανία, 1/1996 - Νάπολη, Ιταλία, 2/1996 - Κορκ, Ιρλανδία). Οι συνεδριάσεις αυτές διαρκούν δύο ημέρες: κατά την πρώτη ημέρα λαμβάνει χώρα η καθ' αυτό συνεδρίαση ενώ κατά τη δεύτερη το κράτος μέλος που εκτελεί χρέη οικοδεσπότη επιδεικνύει τον τρόπο με τον οποίο εφαρμόζει την οδηγία Seveso. Η μέθοδος αυτή έχει αποδειχθεί ιδιαίτερα επιτυχής για τους ακόλουθους λόγους:

- το αντίστοιχο κράτος μέλος υποβάλλεται σε μια επισκόπηση του συστήματός του από "ισότιμους προς αυτό εταίρους" η οποία είναι ιδιαίτερα επωφελής για την ορθή εφαρμογή της νομοθεσίας,

- επιτρέπει στα κράτη μέλη να αλληλοενημερώνονται με ιδιαίτερα θετικές επιπτώσεις για τα κράτη μέλη με τις ελλιπέστερες προσεγγίσεις.

Η ΕΑΑ εξετάζει όλα τα θέματα που αφορούν την εφαρμογή της οδηγίας Seveso και παρέχει καθοδήγηση σχετικά με την πρακτική εφαρμογή της. Στο πλαίσιο αυτό οι κατευθυντήριες γραμμές για τις σημαντικές διατάξεις της οδηγίας Seveso, όπως το περιεχόμενο των παρεχόμενων στο κοινό πληροφοριών (βλέπε υποσημείωση 3, σελίδα 5), διαδραματίζουν σημαντικό ρόλο. Μολονότι οι εν λόγω κατευθυντήριες γραμμές δεν έχουν νομική υπόσταση, παρέχουν πολύτιμη καθοδήγηση προς τους βιομηχανικούς φορείς εκμετάλλευσης και τις αρμόδιες αρχές για τη τήρηση της νομοθεσίας λαμβάνοντας υπόψη ότι εκπροσωπούν την ομόφωνη άποψη των κρατών μελών για το αντίστοιχο θέμα.

Κατά την εκπλήρωση των καθηκόντων που αναφέρονται στις διατάξεις περί επιτροπολογίας για τη συγκεκριμένη οδηγία (άρθρα 15 και 16), η ΕΑΑ λειτουργεί ως κανονιστική επιτροπή (τύπου IIIα).

6. ΑΛΛΕΣ ΔΡΑΣΤΗΡΙΟΤΗΤΕΣ ΤΗΣ ΕΠΙΤΡΟΠΗΣ

6.1. Γραφείο κινδύνων μεγάλων ατυχημάτων (ΓΚΜΑ)

Το γραφείο κινδύνων μεγάλων ατυχημάτων (ΓΚΜΑ) συγκροτήθηκε επισήμως από την Ευρωπαϊκή Επιτροπή τον Φεβρουάριο του 1996 με εντολή να προσφέρει επιστημονική και τεχνική υποστήριξη σε όλες τις υπηρεσίες της Επιτροπής και (ιδίως την ΓΔ XI), σε ό,τι αφορά την επιτυχή εφαρμογή της πολιτικής της Ευρωπαϊκής Ένωσης για τον έλεγχο των κινδύνων από σοβαρά βιομηχανικά ατυχήματα καθώς και την πρόληψη και τον μετριασμό των σοβαρών ατυχημάτων, ιδίως σε ό,τι αφορά τις οδηγίες Seveso (βλέπε: http://mahbsrv.jrc.it/). Στα καθήκοντά του συμπεριλαμβάνονται:

- η διαχείριση του συστήματος εκθέσεων για τα σοβαρά ατυχήματα (ΣΑΜΑ) (βλέπε κεφάλαιο 6), καλύπτοντας:

- τη διακρίβωση και την είσοδο των πληροφοριών,

- τη συγκέντρωση πληροφοριών και την εξαγωγή συμπερασμάτων από ατυχήματα και συμβάντα που έχουν αναφερθεί και

- τη διάδοση των πληροφοριών σε εθνικές αρχές, τη βιομηχανία και άλλα ενδιαφερόμενα μέρη,

- η διαχείριση του κοινοτικού κέντρου τεκμηρίωσης βιομηχανικών κινδύνων (ΚΚΤΒΚ) (βλέπε κεφάλαιο 6.3), καλύπτοντας

- τη συγκέντρωση δημοσιευμένου και αδημοσίευτου υλικού από το δημόσιο τομέα,

- την προπαρασκευή περιστασιακού δελτίου με λεπτομέρειες και συνόψεις των συγκεντρωθέντων υλικών,

- της διάθεσης στις αρχές και σε άλλα μέρη υλικού που δεν καλύπτεται από κατοχύρωση πνευματικών δικαιωμάτων,

- της προπαρασκευής εκθέσεων σχετικά με την εφαρμογή της οδηγίας,

- της παροχής τεχνικής και επιστημονικής στήριξης στις τεχνικές ομάδες εργασίας (βλέπε κεφάλαιο 6.4) για τη μελέτη επιμέρους πτυχών του ελέγχου των κινδύνων από σοβαρά ατυχήματα,

- της ανάληψης ειδικών καθηκόντων για τη διάδοση των πληροφοριών, καλύπτοντας τη διοργάνωση σεμιναρίων και εργαστηρίων με τις αρμόδιες αρχές (εξασφαλίζοντας τη συμμετοχή της βιομηχανίας όπου αυτό κρίνεται απαραίτητο) σχετικά με τους τομείς των βιομηχανικών κινδύνων, τη διαχείριση των κινδύνων, την κανονιστική ρύθμιση και τη χορήγηση αδειών για θέματα που σχετίζονται με μείζονες κινδύνους και την αντιμετώπιση εκτάκτων αναγκών σε περίπτωση βιομηχανικών ατυχημάτων.

6.2. Σύστημα αναφοράς μεγάλων ατυχημάτων (ΣΑΜΑ)(50)

Αφ' ης στιγμής άρχισε η εφαρμογή της οδηγίας Seveso, οι αρμόδιες αρχές όλων των κρατών μελών έχουν την υποχρέωση να κοινοποιούν στην Επιτροπή όλα τα σοβαρά βιομηχανικά ατυχήματα τα οποία σχετίζονται με τις επικίνδυνες ουσίες που εμπίπτουν στο πεδίο εφαρμογής της (από το οποίο εξαιρούνται τα πυρηνικά, τα στρατιωτικά και τα μεταφορικά ατυχήματα καθώς και τα ατυχήματα που σχετίζονται με τις εξορυκτικές δραστηριότητες και τους χώρους υγειονομικής ταφής). Προς τούτο, η Επιτροπή εκπόνησε το 1984 πρόγραμμα κοινοποίησης των βιομηχανικών ατυχημάτων, υπό την επωνυμία σύστημα αναφοράς μειζόνων ατυχημάτων (ΣΑΜΑ), του οποίου η λειτουργία και η συντήρηση έχει ανατεθεί στο ΓΚΜΑ του Κοινού Κέντρου Ερευνών (ΚΚΕρ) της ΕΚ στην Ispra της Ιταλίας. Τα ατυχήματα που αναφέρονται καταχωρούνται σε ειδικό σύστημα πληροφοριών (βάση δεδομένων ΣΑΜΑ) και αναλύονται προκειμένου:

- να ταξινομηθούν σύμφωνα με διάφορες παραμέτρους και ιδίως τις ουσίες που σχετίζονται με αυτά, τις συνέπειες και τα αίτιά τους,

- να συναχθούν συμπεράσματα ώστε να αποφευχθεί η επανάληψή τους και να μετριασθούν οι επιπτώσεις τους(51).

Ο αριθμός αναφερθέντων συμβάντων ευτυχώς δεν είναι ιδιαίτερα μεγάλος. Εκείνο, όμως, που διαφοροποιεί το ΣΑΜΑ από τις άλλες βάσεις δεδομένων είναι ο υψηλός βαθμός λεπτομέρειας ο οποίος επαρκεί προκειμένου να εξακριβωθούν επακριβώς τα άμεσα και τα έμμεσα αίτια του ατυχήματος.

Έχουν πραγματοποιηθεί διάφορες αναλύσεις των περιεχομένων της βάσης ΣΑΜΑ, εξασφαλίζοντας τοιουτοτρόπως υπόβαθρο για πρακτικές συστάσεις στη βιομηχανία ώστε να αποφευχθούν μελλοντικά ατυχήματα. Τα αποτελέσματα της ανάλυσης των δεδομένων του ΣΑΜΑ διανέμονται είτε με τη μορφή ανοικτών δημοσιεύσεων(52) (οπότε και διαγράφονται οι λεπτομέρειες ταυτοποίησης), είτε ως τακτικές συνοπτικές αξιολογήσεις ατυχημάτων που έχουν κοινοποιηθεί στη ΕΑΑ είτε ως εκθέσεις για ειδικά δεδομένα αξιολογήσεων (π.χ. από το ΚΚΤΒΚ). Ανάλογες αιτήσεις για την εκτέλεση αναλύσεων μη εμπιστευτικών δεδομένων της βάσης ΣΑΜΑ ελήφθησαν από το ΓΚΜΑ κατά την εξεταζόμενη περίοδο εκ μέρους της βιομηχανίας, των κανονιστικών αρχών ή ερευνητικών ιδρυμάτων.

Η οδηγία Seveso II 96/82/ΕΚ που αντικατέστησε την αρχική οδηγία Seveso συνεπάγεται σοβαρές αλλαγές σε ό,τι αφορά το ΣΑΜΑ ιδίως για:

- τα κριτήρια κοινοποίησης ατυχήματος στην Επιτροπή,

- τον εμπιστευτικό χαρακτήρα των υποβαλλόμενων πληροφοριών,

- τα συστήματα και τις ανταλλαγές πληροφοριών.

Η νέα οδηγία περιλαμβάνει σαφή ορισμό που δεν αφήνει περιθώρια παρανοήσεων του τι αποτελεί "μεγάλο ατύχημα" και ως εκ τούτου καθιερώνει ποσοτικά κριτήρια για την κοινοποίηση αναλόγων συμβάντων στην Ευρωπαϊκή Επιτροπή με αποτέλεσμα να χαμηλώνει το κατώτερο επίπεδο κοινοποίησης και κατά συνέπεια να αναμένεται αύξηση του αριθμού των αναφερόμενων συμβάντων.

Οι πληροφορίες που διοχετεύονται στο ΣΑΜΑ θεωρούνται εμπιστευτικές εφόσον διακυβεύεται η εμπιστευτικότητα των αποφάσεων των αρμοδίων αρχών, η δημόσια ασφάλεια, προσωπικά δεδομένα, το βιομηχανικό απόρρητο κ.λπ. Ωστόσο, δίχως να παραβιάζονται τα θέματα αυτά, η πρόσβαση στο σύστημα καταχώρισης και ενημέρωσης είναι ανοικτή στα μέλη της ΕΑΑ, άλλες κυβερνητικές υπηρεσίες των κρατών μελών, τη βιομηχανία, μη κυβερνητικούς οργανισμούς και ερευνητικά ινστιτούτα που αναπτύσσουν δραστηριότητες στον τομέα αυτόν.

Επιπλέον η νέα οδηγία ζητεί να εφαρμοστεί ανοικτότερη προσέγγιση σε ό,τι αφορά την παροχή πληροφοριών το κοινό, τόσο εκ μέρους των κρατών μελών όσο και εκ μέρους της Επιτροπής. Αυτό σημαίνει ότι η ανταλλαγή πληροφοριών για μείζονα ατυχήματα θα πρέπει να διευκολυνθεί.

Βάσει των ως άνω απαιτήσεων που επεβλήθηκαν στο ΣΑΜΑ δυνάμει της οδηγίας Seveso II και της αναμενόμενης ουσιαστικής αύξησης των κοινοποιούμενων συμβάντων, αποφασίστηκε να αναπτυχθεί νέα δομή για το σύστημα ΣΑΜΑ(53). Η δομή αυτή, που αναπτύχθηκε κατά το 1996 μέσω συζητήσεων με τις εθνικές αρμόδιες αρχές και συγκροτήθηκε περί τα τέλη του έτους, αποτελείται από κατανεμημένο και αυτόνομο μηχανισμό πρόσβασης και ανάλυσης δεδομένων για κάθε αρμόδια αρχή ("τοπικό ΣΑΜΑ"), υποστηριζόμενο από κεντρικό σύστημα διαχείρισης δεδομένων στο ΓΚΜΑ ("κεντρικό ΣΑΜΑ"). Ένα από τα κύρια χαρακτηριστικά αυτού του νέου ΣΑΜΑ είναι ότι τα δεδομένα, αντί να μεταφέρονται αποκλειστικά και μόνο προς μία κατεύθυνση, ανταλλάσσονται μεταξύ των αρμοδίων αρχών και της Επιτροπής.

Χρησιμοποιώντας τα τοπικά ΣΑΜΑ, οι αρχές δύνανται να δημιουργούν, χρησιμοποιώντας εύχρηστο περιβάλλον το οποίο κατευθύνεται από παράθυρα, τους φακέλους δεδομένων που αφορούν τα ατυχήματα καταχωρώντας τις περιγραφές των ατυχημάτων στα αγγλικά και προσθέτοντας τους αντίστοιχους κωδικούς. Οι φάκελοι των ατυχημάτων στη συνέχεια αποστέλλονται με δισκέτες ή με ηλεκτρονικό ταχυδρομείο στο ΓΚΜΑ, όπου ελέγχονται ως προς την ποιότητά τους και, εφόσον κρίνεται απαραίτητο, υφίστανται περαιτέρω επεξεργασία κατόπιν διαβουλεύσεων με την αντίστοιχη αρχή. Τόσο η κεντρική όσο και οι τοπικές μονάδες περιλαμβάνουν - σε διαφορετικά επίπεδα - εναλλακτικές δυνατότητες επιλογής συμβάντων σύμφωνα με κριτήρια που καθορίζει ο χρήστης, δύνανται δε να εκτελούν παράλληλα στατιστικές αξιολογήσεις και να συντάσσουν εκθέσεις. Για λεπτομερέστερες αναλύσεις, όπως τη συναγωγή συμπερασμάτων από ατυχήματα, το ΓΚΜΑ εκτελεί στο κεντρικό τμήμα του ΣΑΜΑ πολύπλοκες αναλύσεις μοντέλων για το σύνολο των διαθέσιμων δεδομένων(54).

Προκειμένου να υποστηριχθεί η ενεργός λειτουργία της και χρήση των τοπικών βάσεων ΣΑΜΑ σε έκαστο κράτος μέλος, το ΓΚΜΑ διανέμει περιοδικά τα ενημερωμένα στοιχεία σε έκαστη εμπλεκόμενη αρχή στις συνεδριάσεις της ΕΑΑ.

6.3. Κοινοτικό κέντρο τεκμηρίωσης βιομηχανικών κινδύνων (ΚΚΤΒΚ)

Στόχο του κοινοτικού κέντρου τεκμηρίωσης για τους βιομηχανικούς κινδύνους (ΚΚΤΒΚ) αποτελεί η δημιουργία βιβλιογραφικού και επιστημονικού περιβάλλοντος το οποίο να διευκολύνει την ανταλλαγή πληροφοριών μεταξύ των κρατών μελών σε ό,τι αφορά τον έλεγχο των βιομηχανικών δραστηριοτήτων που συνεπάγονται μείζονες κινδύνους καθώς και η συγκέντρωση των μεγαλύτερων δυνατών γνώσεων από τις κοινές ευρωπαϊκές προσπάθειες στον τομέα της βιομηχανικής ασφάλειας.

Το ΚΚΤΒΚ περιέχει αποκλειστικά και μόνο δημόσιου περιεχομένου έγγραφα, τα οποία περιλαμβάνουν και ορισμένα δυσέβρετα ("γκρίζα κείμενα" όπως οι εκθέσεις για τα ατυχήματα, οι κώδικες πρακτικής, οι συστάσεις, οι νόμοι ...). Στα τέλη του 1996 το ΚΚΤΒΚ περιλάμβανε περισσότερα από 2000 αναθεωρημένα έγγραφα, από βιομηχανικούς φορείς, τη βιομηχανία και ερευνητικά ινστιτούτα. Αυτά τα βιβλιογραφικά δεδομένα περιλαμβάνουν πεδία στοιχείων σχετικών προς τα έγγραφα, π.χ. τίτλους, αρχικούς τίτλους, έτος δημοσίευσης, πηγή, διαθεσιμότητα, λέξεις κλειδιά και αφηρημένα δεδομένα.

Το ΓΚΜΑ διαχειρίζεται το κοινοτικό κέντρο τεκμηρίωσης βιομηχανικών κινδύνων (ΚΚΤΒΚ), συμπεριλαμβανομένης:

- της απόκτησης σχετικών υλικών από το δημόσιο τομέα, δημοσιευμένων και αδημοσίευτων,

- της διάθεσης υλικών ακατοχύρωτης αντιγραφής (που δεν καλύπτεται από copyright) στις αρχές και σε άλλα μέρη,

- της παροχής συνεχούς αρωγής στη Γενική Διεύθυνση XI σε ό,τι αφορά την αποκατάσταση των εκθέσεων σχετικά με την εφαρμογή της οδηγίας,

- της προπαρασκευής τακτικού δελτίου με λεπτομέρειες και συνόψεις του αποκτηθέντος υλικού.

Κατά την εξεταζόμενη περίοδο, δημοσιεύθηκαν δύο δελτία και το ΚΚΤΒΚ χειρίστηκε περίπου 700 αιτήσεις. Οι περισσότερες από τις μελέτες που το ΓΚΜΑ εξετέλεσε κατά την περίοδο αυτή βασίζονται στο ΚΚΤΒΚ.

6.4. Τεχνικές ομάδες εργασίας, σεμινάρια και εργαστήρια, μελέτες

6.4.1 Τεχνικές ομάδες εργασίας

Οι τεχνικές ομάδες εργασίας ("ΤΟΕ") συγκροτήθηκαν από την Επιτροπή σε ορισμένους τεχνικούς τομείς που συνδέονται με τις οδηγίες Seveso. Οι καλυπτόμενοι τομείς περιλαμβάνουν ορισμένους για τους οποίους η προτεινόμενη ουσιαστική αναθεώρηση της οδηγίας τροποποιεί ή διευρύνει τις διατάξεις της κείμενης οδηγίας και για τους οποίους, ως εκ τούτου, κρίνεται απαραίτητο να διατεθεί καθοδήγηση σε ό,τι αφορά τη διεύρυνση και την ερμηνεία των απαιτήσεων της προτεινόμενης νέας οδηγίας. Αυτές οι ΤΟΕ στις περισσότερες περιπτώσεις τελούν υπό την κοινή διαχείριση του ΓΚΜΑ και της ΓΔ XI.

Κατά την εξεταζόμενη περίοδο υφίσταντο 6 ΤΟΕ:

- Η ΤΟΕ1 "Κλίμακες σοβαρότητας ατυχημάτων" πραγματοποίησε την πρώτη συνεδρίασή της, συνεπεία της οποίας εντάχθηκε στη νέα οδηγία πρόταση για τον ορισμό της έννοιας του μεγάλου ατυχήματος σε ό,τι αφορά τη σύνταξη των σχετικών εκθέσεων.

- Η ΤΟΕ2 "Συστήματα επθεώρησης" δεν ανέπτυξε ιδιαίτερες δραστηριότητες κατά την περίοδο αυτή δεδομένου ότι κατέστη σαφές ότι οι διατάξεις της νέας οδηγίας σχετικά με τα συστήματα επιθεώρησης θα συζητούνταν αναλυτικά στο Κοινοβούλιο και το Συμβούλιο.

- Η ΤΟΕ3 "Εκθέσεις ασφαλείας" ολοκλήρωσε τις συζητήσεις της και έδωσε την τελική μορφή σε ένα σχέδιο εγγράφου καθοδηγητικού περιεχομένου το οποίο εν συνεχεία δημοσιεύθηκε(55).

- Η ΤΟΕ4 "Διαχειριστικά συστήματα ασφάλειας" εκπόνησε σχέδιο εγγράφου καθοδηγητικού περιεχομένου το οποίο εν συνεχεία διαβιβάστηκε για έλεγχο και περαιτέρω επισκόπηση. Επί του παρόντος βρίσκεται στο πιεστήριο(56).

- Η ΤΟΕ5 "Προγραμματισμός της χρήσης γης" συγκροτήθηκε και πραγματοποίησε τις πρώτες συνεδριάσεις της, εξετάζοντας δύο περιπτωσιολογικές μελέτες που προπαρασκευάστηκαν από το ΓΚΜΑ προκειμένου να καταστούν κατανοητές οι επιπτώσεις των διαφόρων εθνικών προσεγγίσεων.

- Η ΤΟΕ6 "Απαλλαγές σύμφωνα με το άρθρο 9 παράγραφος 6 της οδηγίας 96/82/ΕΚ" συγκροτήθηκε και πραγματοποίησε μία συνεδρίαση.

6.4.2 Σεμινάρια και εργαστήρια

Τα σεμινάρια αυτά αφορούν πρωτίστως τις εθνικές αρχές οι οποίες εμπλέκονται στην εκτέλεση της οδηγίας Seveso. Τα προηγούμενα σεμινάρια που πραγματοποποιήθηκαν στη σειρά αυτή ήταν προσανατολισμένα στην εμπειρία μιας χώρας σε πολλούς τεχνικούς τομείς σχετικούς με την οδηγία, ενώ τα σεμινάρια που πραγματοποιήθηκαν κατά την περίοδο αυτή είχαν θεματικότερο προσανατολισμό, συγκρίνοντας την εθνική εμπειρία σε κάποιον επιμέρους τεχνικό τομέα και συχνά σε επιμέρους χώρες. Δεδομένης της επιλογής τομέων, υπήρξε σοβαρή συμμετοχή κατόπιν προσκλήσεως εκπροσώπων της βιομηχανίας και άλλων εμπλεκομένων εθνικών και τοπικών αρχών (π.χ. αρχών μεταφορών από το σεμινάριο του Livorno).

Τα ακόλουθα σεμινάρια πραγματοποιήθηκαν κατά την περίοδο 1994-1996:

- Φρανκφούρτη 1994: Αντιδράσεις ασφαλείας και διαφυγής (παρουσίαση: 65).

- Τολέδο 1995: Σενάρια ατυχημάτων και έκτακτες αποκρίσεις (παρουσίαση: 120).

- Livorno 1996: Χημικοί κίνδυνοι στους λιμένες και τους εμπορικούς σιδηροδρομικούς σταθμούς (παρουσίαση: 170).

Τα πρακτικά των σεμιναρίων του 1994 και 1996 δημοσιεύθηκαν ήδη ενώ τα πρακτικά του σεμιναρίου του 1995 αναμένεται να δημοσιευτούν συντόμως(57).

6.4.3 Μελέτες

Οι ακόλουθες μελέτες εκτελέστηκαν από το ΓΚΜΑ:

- Ανάλυση θεμάτων ασφάλειας σχετικά με την προσωρινή αποθήκευση επικινδύνων υλικών κατά τις μεταφορικές δραστηριότητες (κυρίως λιμένες και εμπορικοί σιδηροδρομικοί σταθμοί)(58).

- Ανάλυση κινδύνων και ατυχημάτων που αφορούν την μεταφορά επικινδύνων ουσιών με αγωγούς(59).

- Χωροταξικός σχεδιασμός στο πλαίσιο των κινδύνων μειζόνων ατυχημάτων(60).

- Δημιουργία επικινδύνων ουσιών συνεπεία της απώλειας του ελέγχου των χημικών διεργασιών(61).

- Ουσίες που καλύπτονται από το παράρτημα I της οδηγίας 96/82/ΕΚ(62).

- Ανάλυση των ουσιών που συμμετέχουν σε ατυχήματα με συνέπειες για το περιβάλλον.

- Διαχείριση έκτακτων χημικών περιστατικών στα κράτη μέλη της Ευρωπαϊκής Ένωσης, εκθέσεις για τα συμπεράσματα που έχουν συναχθεί(63).

- Ατυχήματα που συνεπάγονται κινδύνους για τα υπόγεια ύδατα(64).

- Διαδικασίες ενημέρωσης του κοινού στην Ιταλία σε ό,τι αφορά τους χημικούς κινδύνους.

7. ΣΥΝΟΨΗ

Η οδηγία Seveso και οι τροποποιήσεις της μεταφέρθηκαν επιτυχώς σε εθνικές νομοθετικές, κανονιστικές και διοικητικές διατάξεις σε όλα τα κράτη μέλη. Τα τρία νέα κράτη μέλη (Αυστρία, Φινλανδία και Σουηδία) που εισήλθαν στην Ευρωπαϊκή Ένωση από 1ης Ιανουαρίου 1995 είχαν ήδη μεταφέρει την οδηγία Seveso στο πλαίσιο της συμφωνίας για τον Ευρωπαϊκό Οικονομικό Χώρο (ΕΟΧ).

Κατά την εξεταζόμενη περίοδο, η πρακτική εφαρμογή και η τήρηση των διατάξεων της οδηγίας Seveso βελτιώθηκαν ουσιαστικά σε όλα τα κράτη μέλη. Το φαινόμενο αυτό πιστοποιείται ιδίως από:

- τον αυξανόμενο αριθμό εκθέσεων ασφαλείας που έχουν ληφθεί (από 3834 κατά το 1994 σε 4384 κατά το 1996), βλέπε σχήμα 1 και παραρτήματα, η διαφορά μεταξύ αριθμών αναμενόμενων και ληφθεισών εκθέσεων ασφαλείας περιορίστηκε από 706 το 1994 σε 93 το 1996,

Σχήμα 1

>PIC FILE= "C_1999291EL.003901.EPS">

Θέμα 3α: Συνολικός αριθμός εκθέσεων ασφαλείας που έλαβαν οι αρχές

- τον αυξανόμενο αριθμό εξετασθεισών εκθέσεων ασφαλείας (από 2301 το 1994 σε 2742 το 1996), βλέπε σχήμα 2 και παραρτήματα, των οποίων μόνο μικρό μέρος εξέτασαν εξωτερικοί εμπειρογνώμονες (περίπου 500 κατά την εξεταζόμενη περίοδο),

Σχήμα 2

>PIC FILE= "C_1999291EL.004001.EPS">

Θέμα 4β: Συνολικός αριθμός εξετασθεισών εκθέσεων ασφαλείας

- τον αυξανόμενο αριθμό αιτήσεων ή νομικών ενεργειών που αναλαμβάνονται εκ μέρους των αρμοδίων αρχών μετά από την εξέταση των εκθέσεων ασφαλείας (από 164 το 1994 σε 385 το 1996), βλέπε σχήμα 3 και παραρτήματα,

Σχήμα 3

>PIC FILE= "C_1999291EL.004002.EPS">

Θέμα 5: Συνολικός αριθμός τοποθεσιών για τις οποίες αναλήφθηκαν νομικές ενέργειες εκ μέρους των αρχών

- τον αυξανόμενο αριθμό των εσωτερικών σχεδίων έκτακτης ανάγκης (από 1543 το 1994 σε 2034 το 1996) και των εξωτερικών σχεδίων έκτακτης ανάγκης (από 963 το 1994 σε 1131 σε 1996),

- τον αυξανόμενο αριθμό των κατά τόπους επιθεωρήσεων (από 701 το 1994 σε 1070 το 1996),

- τον αυξανόμενο αριθμό τοποθεσιών για τις οποίες έχουν παρασχεθεί πληροφορίες στο κοινό (από 2269 το 1994 σε 2689 το 1996).

Το φαινόμενο αυτό πρέπει να εξετασθεί συγκριτικά προς το γεγονός ότι κατά την εξεταζόμενη περίοδο ο συνολικός αριθμός των τοποθεσιών Seveso και ο αντίστοιχος αριθμός δραστηριοτήτων μειώθηκε, βλέπε σχήμα 4 και παραρτήματα. Μόνο περίπου 7 % του συνολικού αριθμού των τοποθεσιών καλύφθηκαν πρόσφατα από το πεδίο εφαρμογής της οδηγίας Seveso με τη δεύτερη τροποποίηση της (οδηγία 88/610/ΕΟΚ).

Σχήμα 4

>PIC FILE= "C_1999291EL.004101.EPS">

Θέμα 1α: Συνολικός αριθμός τοποθεσιών

Δυστυχώς οι αριθμοί τοποθεσιών εντός της Ευρωπαϊκής Ένωσης δεν είναι συγκρίσιμοι επειδή τα κράτη μέλη συνεχίζουν να ακολουθούν διαφορετικές προσεγγίσεις. Για παράδειγμα ο μεγάλος αριθμός των τοποθεσιών στη Γερμανία οφείλεται πρωτίστως στο γεγονός ότι έκαστη εγκατάσταση βιομηχανικής μονάδας θεωρείται ως "τοποθεσία" ενώ η πλειοψηφία των κρατών μελών ορίζει κάθε μονάδα που αποτελείται από επιμέρους εγκαταστάσεις ως μία τοποθεσία. Μελλοντικά πρέπει να σημειωθεί ότι ο οδηγία Seveso II έχει καθιερώσει σύστημα που βασίζεται σαφώς στις μονάδες.

Όπως συμβαίνει με τον αριθμό των τοποθεσιών, ο αριθμός των εκθέσεων ασφαλείας ποικίλει σημαντικά ανά κράτος μέλος, δεδομένου ότι σε ορισμένα απαιτείται έκθεση ασφαλείας για έκαστη δραστηριότητα ενώ σε άλλα απαιτείται έκθεση ασφαλείας για τη συνολική τοποθεσία. Εκ νέου το πρόβλημα αυτό αναμένεται ότι θα αντιμετωπισθεί στο μέλλον χάρη στην προσέγγιση της οδηγίας Seveso II.

Μολονότι η οδηγία Seveso δεν προέβλεπε την υποχρεωτική εφαρμογή ειδικών απαιτήσεων προγραμματισμού χρήσης γης για το μετριασμό των μειζόνων ατυχημάτων εκ μέρους των κρατών μελών, σε πολλές τοποθεσίες, ιδίως στη Γαλλία και το Ηνωμένο Βασίλειο, ισχύουν ανάλογες απαιτήσεις που τώρα έχουν πλέον καθιερωθεί στην κοινοτική νομοθεσία με την οδηγία Seveso ΙΙ.

Κατά την περίοδο αυτή, σημειώθηκαν δύο μείζονα ατυχήματα τα οποία κοινοποιήθηκαν εκ μέρους των αρχών, αυξάνοντας το συνολικό αριθμό των ατυχημάτων στις βάσεις ΣΑΜΑ σε 288 στα τέλη του 1996.

Όπως προκύπτει από το σχήμα 5, ο ρυθμός κοινοποίησης των μειζόνων ατυχημάτων στη βάση ΣΑΜΑ διατηρήθηκε σχετικά σταθερός κατά την εξεταζόμενη περίοδο. Δεδομένου ότι ο ρυθμός αναφοράς των μειζόνων ατυχημάτων στην ΣΑΜΑ αντανακλά αρκετά πειστικά τον ρυθμό εμφάνισης αναλόγων μειζόνων ατυχημάτων, η σχετικά σταθερή τάση στο σχήμα 1 αποτελεί ένδειξη ότι πολλά από τα θεωρούμενα ως αυτονόητα "συναχθέντα συμπεράσματα" από ατυχήματα δεν έχουν δεόντως αξιολογηθεί και ενταχθεί στις πρακτικές και τα πρότυπα της βιομηχανίας. Ως εκ τούτου, εξακολουθούν οι απαραίτητες προσπάθειες προκειμένου να μειωθούν περαιτέρω οι κίνδυνοι που σχετίζονται με μείζονα ατυχήματα από τις μόνιμες βιομηχανικές εγκαταστάσεις.

Σχήμα 5

>PIC FILE= "C_1999291EL.004201.EPS">

Σωρευτικός αριθμός ατυχημάτων που κοινοποιήθηκαν στο ΣΑΜΑ κατά την εξεταζόμενη περίοδο 1994-96

Από το σχήμα 6 προκύπτει ότι η καθυστέρηση της αναφοράς των ατυχημάτων εκ μέρους των αρχών στη βάση ΣΑΜΑ βελτιώθηκα ελαφρά κατά την εξεταζόμενη περίοδο, μολονότι εξακολούθησε κατά μέσο όρο να είναι περίπου ένα έτος.

Σχήμα 6

>PIC FILE= "C_1999291EL.004301.EPS">

Καθυστέρηση της κοινοποίησης ατυχημάτων στη βάση ΣΑΜΑ κατά την εξεταζόμενη περίοδο 1994-1996 (συμπεριλαμβανομένης της κινητής μέσης τάσης)

Στο κατώφλι του 21ου αιώνα, η νέα οδηγία Seveso II αντιπροσωπεύει ένα σύγχρονο νομοθέτημα που φιλοδοξεί να καλύψει συγκεκριμένους στόχους με την ελπίδα να συμβάλει στη βελτίωση της ασφάλειας στην ευρωπαϊκή χημική βιομηχανία.

Η πρόκληση για την Επιτροπή μελλοντικά θα είναι να εξασφαλίσει τη συνεπή και αποτελεσματική εφαρμογή και εκτέλεση της οδηγίας Seveso II σε ολόκληρη την Κοινότητα. Ο στόχος αυτός θα επιτευχθεί μόνον εφόσον διευκολυνθεί η διοικητική συνεργασία μεταξύ των κρατών μελών και εξασφαλιστεί η περαιτέρω καθοδήγηση των βιομηχανικών φορέων εκμετάλλευσης και των εθνικών διοικήσεων.

(1) ΕΕ L 230 της 5.8.1982, σ. 1.

(2) COM(88) 261 τελικό.

(3) ΕΕ L 377 της 31.12.1991, σ. 48.

(4) ΕΕ L 85 της 28.3.1987, σ. 36.

(5) ΕΕ L 336 της 7.12.1988, σ. 14.

(6) Υπέστη περαιτέρω επεξεργασία μετά από ψήφισμα του Συμβουλίου Υπουργών (16 Οκτωβρίου 1989, δημοσιεύθηκε στην ΕΕ C 273 της 26.10.1989, σ. 1), στο: B. De Marchi & S. Funtowicz: Γενικές κατευθυντήριες γραμμές σχετικά με το περιεχόμενο των πληροφοριών για το κοινό (οδηγία 82/501/ΕΟΚ - Παράρτημα VII)EUR 15946 EN (1994), που δημοσιεύθηκε επίσης στα γαλλικά ως EUR 15946 FR, στα γερμανικά ως EUR 15946 DE και στα ισπανικά ως EUR 15946 ES.

(7) ΕΕ L 377 της 31.12.1991, σ. 48.

(8) ΕΕ L 10 της 14.1.1997, σ. 13.

(9) Βελγικός παρατηρητής της 26.3.1985.

(10) Βελγικός παρατηρητής της 10.3.1987.

(11) Βελγικός παρατηρητής της 17.9.1985.

(12) Βελγικός παρατηρητής της 24.1.1986.

(13) Βελγικός παρατηρητής της 29.8.1992.

(14) Επίσημη εφημερίδα του ισπανικού κράτους της 5.8.1988.

(15) Επίσημη εφημερίδα του ισπανικού κράτους της 21.7.1990.

(16) Επίσημη εφημερίδα του ισπανικού κράτους της 6.6.1991.

(17) Επίσημη εφημερίδα του ιρλανδικού κράτους αριθ. 292-1986.

(18) Επίσημη εφημερίδα του ιρλανδικού κράτους αριθ. 34-1989.

(19) Επίσημη εφημερίδα του ιρλανδικού κράτους αριθ. 21-1992.

(20) Επίσημη εφημερίδα του λουξεμβουργιανού κράτους Α 55 της 1.7.1994, σ. 1060.

(21) Επίσημη εφημερίδα του λουξεμβουργιανού κράτους Α 55 της 1.7.1994, σ. 1054.

(22) Επίσημη εφημερίδα του λουξεμβουργιανού κράτους Α 55 της 1.7.1994, σ. 1050.

(23) Επίσημη εφημερίδα του λουξεμβουργιανού κράτους Α 55 της 23.5.1990, σ. 310.

(24) Επίσημη εφημερίδα του λουξεμβουργιανού κράτους Α 55 της 23.5.1990, σ. 316.

(25) Επίσημη εφημερίδα του λουξεμβουργιανού κράτους Α 91 της 1.12.1993, σ. 1652.

(26) Επίσημη εφημερίδα του λουξεμβουργιανού κράτους Α 23 της 10.4.1987, σ. 305.

(27) Επίσημη εφημερίδα του λουξεμβουργιανού κράτους Α 49 της 2.8.1991, σ. 999.

(28) Επίσημη εφημερίδα του λουξεμβουργιανού κράτους Α 69 της 24.11.1976, σ. 1125.

(29) Επίσημη εφημερίδα του λουξεμβουργιανού κράτους Α 4 της 27.1.1990, σ. 26.

(30) Επίσημη εφημερίδα του λουξεμβουργιανού κράτους Α 27 της 18.4.1974, σ. 486.

(31) Επίσημη εφημερίδα του ολλανδικού κράτους 1994/80.

(32) Επίσημη εφημερίδα του ολλανδικού κράτους 1993/50.

(33) Επίσημη εφημερίδα του ολλανδικού κράτους 1992/291.

(34) Επίσημη εφημερίδα του ολλανδικού κράτους 1980/664.

(35) Επίσημη εφημερίδα του ολλανδικού κράτους 1997/60.

(36) Επίσημη εφημερίδα του ολλανδικού